VOL. 1 SESSION 9 - Hre Mang\nVOL. 1 SESSION 9\nJESUH IN A DUNGTHLUNTU A KO\n(JESUS CALLS HIS DISCIPLES)\nKey: Jesuh in kan umnak hmun ih ta in hawlsuak ih a dung kan thlun vekin kan nun in thleng asi.\nJesuh in a dungthluntu pawl a ko. Amah in a hawl ih a dungthluntu dingah a hruai hai ih leitlun ah a rawngbawlnak mission hnatuan ah tel ve dingin a sawm. Tuini tiang Jesuh in cucu a tuah rero lai mi asi.\nHimi zirnak sungah nangmah le na group pawlin Jesuh in a dungthluntu pawl a kawhnak (John 1:43-51) ihsin nan zir ding, Jesuh leitlun a um lai ah a dungthluntu pawl a kawh vekin tuini khalah dungthluntu pawl a ko. Tuisan khalah Jesuh kawhnak aw kan san tikah nun thleng awknak kan nei asi. Nangmai nunah Jesuh in a lo kawhnak pawl na group hnenah simsawng ve aw. Jesuh dungthluntu dinhmun in nun thleng awknak nan tawntehmi pawl khat le khat sim aw ciar uh. Bible zirnak le group cangvaihnak nan tuah rualrual in Bible bungcang pekmi pawl thei fiang zet dingin zuam aw.\nAhmaisa ah Jesuh dungthluntu cu tawp ti um loin a thang rero mi, nun thleng awknak asi ih acuih nun thleng awknak lamzin ah midang bawm in Jesuh dungthluntu siter vivo dingin asi ti kan zir zo. Thlarau lam thansohnak cu Jesuh bang sinsin in thansoh nak asi ih cumi cu mahte lawng in kawhhran mibur lak tel loin than theih asilo. Midang nun zohthim, zohthim tlak nun mah in nunpi nak in khat le khat thansohnak ah sawmdawl awk tawnnak asi.\nJesuh in ziangtin a dungthluntu pawl a ko ti kan zoh hlanah a hnuailam thusuhnak sang aw:\nTuzarh hrang mahte tuah dingmi pawl ziang na rak tuah, ziang na bang?\nBible na siar phah in ziang na zir thar mi a um?\nThusut duhmi ziang na nei?\nTuzarh hrang zirnak pawl hi thlacam in Pathian thawn pehzawm awknak in thok aw. A hnuailam vek in thlacam na thok thei:\n· Jesuh leitlun mission hnatuannakah tel ve dingin siar tel na si ruangah Pathian thangthat in lungawithu sim aw.\n· Jesuh in a dungthluntu ah a lo ko, na tawntehmi parah lungawithu sim aw.\n· Jesuh dungthluntu ah kawhmi thu na zir rualrual in Pathian thuthuk theihtheinak Pathian hnenah van fimnak dil aw.\nAmerica ramah ralkap hrangah mithar an lak tikah Uncle Sam ih tongkam “KAN LO TUL” timi an hmang theu.\nNa nunnak ah mibur cangvaihnak ah phur zetin na tel dahmi a um maw, ziangtin?\nZaingthu pakhatkhat ruangah tumtah pakhatkhat hrangah mibur cangvaihnak ah tel dingin sawm awknak mi neh thei zet ziangvek na tawntehmi hmuh mi a um dah?\nJesuh cu leitlunah taksa in a um lai ah dungthluntu pawl a ko. Asinan leitlun ralkap pawl ralkap lakdan thawn cu a bang aw lo. Tuini khalah Jesuh in a dungthluntu ding pawl a ko rero lai asi.\nJesuh dungthluntu si dingin a hmaisa bik cu kanmah in Jesuh kawhnak aw kan sannak asi.\nJesuh leitlun rawngbawlnak ah a cancan cu tumhrim in dungthluntu pawl a kiangah a finkhawm theu. Cutin mihrekkhat pawl a ko ih a rawngbawlnak leitlun mission ah tel ve dingin a hruai hai.\nA hnuailam ah Jesuh in dungthluntu pahnih a kawhnak kan hmu thei.\nJohn 1:43-51.43A thaisun ah Jesuh cu Galilee feh a tum. Filip kha a hmu ih a hnenah, “I thlun aw,” tiah a ti. 44Filip cu Andru le Piter umnak Bethsaida khua mi a si. a si. 45Filip in Nathanael a tong ih a hnenah, “Moses in Daan cabu sungah a thuhla a nganmi le profet pawl khal in a thuhla an ngan mipa kha kan tong zo. Amah cu Josef fapa Jesuh, Nazareth khuami a si,” tiah a ti. 46Nathanael in, “Nazareth khua in thil ṭha a suak thei pei maw?” tiah a ti.Filip in, “Ra zohhnik awla!” tiah a ti.47Jesuh in Nathanael a rat kha a hmuh tikah, “Israel mi taktak hi zohhnik uh! A thinlung ah zianghman hrawhhrawlnak a um lo,” tiah a ti.48Nathanael in, “Ziangtin so i theih?” tiah a sut.Jesuh in, “Filip ih a lo kawh hlan theipi kung hnuai ih na to lai ah khan ka lo hmu zo,” tiah a ti.49Nathanael in, “Sayapa, nang cu Pathian Fapa na si! Israel Siangpahrang na si!” tiah a ti.50Jesuh in, “Theipi kung hnuai ih na to lai ka lo hmu, ka ti ruangah i zum a si maw? Hi hnakih thil maksak tampi na hmu lai ding!” tiah a ti. 51Cule an hnenah, “Thungai in ka lo sim: vancung khi a ong aw ding ih Milai Fapa parah hin Pathian ih vancungmi an ṭum le an kai kha nan hmu ding,” tiah a ti.\nA tlunih bungcang sungah Jesuh dungthluntu thu ziang in zirh?\nNathanael ziangtin Jesuh dungthluntu ah a cang, a dawtdawt in sim aw?\nDUNGTHLUNTU LE JESUH TAWN AWKNAK\nJesuh dungthluntu si dingah a hmaisa bik cu Jesuh thawn tawn awknak asi. Nulepa hnen ihsin Jesuh dungthluntu sinak ro co zohman an um lo. Kawhhran member sinak,kawhhran program ah taimak suahnak, biaknak lam zuamnak in Jesuh dungthluntu si a theih lo.\nAmah Jesuh thawn tawn awknak in nun thlengnak a suahter ih cutin a dungthluntu kan si theinak asi.\nJesuh thawn nan tawn awknak ihsin na nun ziangtin a thleng aw?\nJohn 1:43-52 sungah kan hmuh vekin Philip le Nathanael in Jesuh an tawndan, dungthluntu an can dan a bang aw lo. Nahtanael cun thukthun lawk zetin Philip a rak sang nan Jesuh thawn an tawn awk hnu ah Jesuh cu “Pathian Fapa na si” tiah a co hlang.\nBulpak pakhat ciar in Jesuh thawn kan tawn awkdan ah a bang awk theh thei lo, cutin khatin asi ding timi sim theih asilo. A thupi mi Jesuh dungthluntu pawl cun Jesuh kawhnak aw an sang ciar mi ah a bang awknak asi.\nRundamnak hrangah ziangvek a dawtdawt in na kalkan a tul timi an lo zirh dah?\nRundamnak na co ngah hnu ah ziangvek pawlin dung a thlun tiah an lo zirh dah?\nDUNGTHLUNTU PAWL CU JESUH IN AN NUN A THLENG MI AN SI.\nJesuh dungthluntu kan si thei nak cu Jesuh thawn tawn awknak in a kawhnak aw sannak asi. Philip le Nathanael khal cuvek in Jesuh dungthluntu an si theinak asi.\nPhilip nunnah kan zoh asile Jesuh thawn an tawn awk veten a nun a thleng aw ih amah in a congah mi cu midang in co ve dingin midang hnenah a simsin-evangelist ah coplehcilh in a cang tiah simtheih asi.\nNa theihsual pang lo ding a thupi: Jesuh thu midang hnenah simsin dingin thlarau pitling nun na neih hmaisak a tul lo. Mi hrek cu Jesuh thu midang hnenah simsawng dingin an ning a zak, an nun danglamnak langhngan zetin a lang ding an duh lo theu. Midang zumnak le tikcu hnaihnoktu si an duh lo theu.\nThudik cu hitin asi: kan nun danglamtertu nun thleng awknak tawntehmi kan neih tikah midang hnenah simsawng loin mahte umpi in thuh ding cu thilcang thei lo tluk asi. Thildang lam, nun thleng awknak, lungawinak thar kan tawn tikah milai mizia cun um thei loin midang simsin duhnak a nei ringring asi.\nNa duhdawtmi le ngaihvenmi midang hnenah Jesuh rundamnak thu simsin ding na ruah tikah ziangtin na thinlung a um?\nNathanael tla a hmaisa ahcun a ringhlel nan Jesuh hmaitawn in a tawn tikah Jesuh kawhnak aw a ngai ih a cohlang. Cuntin Jesuh dungthlun in Jesuh a biak tikah amizia cu hmakhat te ah a thleng aw lohli sawn asi. Cucu Nathanael ih nuncan ziaza thleng awknak hram thok asi. Philip le Nathanel cu Jesuh dung an thlunih a thihnak le a thawhsalnak tiang dungthluntu ah an cang lan ta. Kawhhran thuanthu ah nganmi vek asile an pahnih in Jesuh rundamnak Thuthangtha simnak ah thah tiang an tuar tiah theih asi.\nNa sunglam thlarau nun ziangvek ziangtin thleng awknak na tawng?\nTELVE IN TUAH AW\nJesuh thawn nan tawn awknak, na piantharnak thu ihsin midang hnenah Jesuh thu na sim thawk thei asi. Testimony mawi zetzet, thusim nal zet na si a tul lo. Nangmai hmuhtawnmi, na nun thleng awknak thu kha hmang in Jesuh thu midang hnenah rundamnak a tultu pawl hnenah na sim thei asi.\nA hnuailam ah Jesuh thawn nan tawn awknak, na piantharnak thu tawite nngan aw a sim dan ding practice aw. Cui hnu ah mi pakhatkhat hnenah simsin ding.\nA hmaisa bik Jesuh thawn nan tawn awknak thu ngan:\nZiangtin na nun a lo thleng?\nTHLACAM DIL DUHMI NGAN\n· Bible siar ding pawl siar aw\n· Pathian thawn bulpak can hmang aw\n· Nitin thlacam hngilh lo ten thlacam aw\n· Jesuh thawn bulpak tawn awknak pawl ca siar in na tawntehmi pawl ca in ngan khum aw\n-Tuzarh sungah na testimony zumlotu Jesuh nei hrih lo hnenah sim aw. Na tawntehmi pawl kha theih awlsam bik dingin sim zuam aw.\n-Nitin nunah Jesuh thawn tong aw in pawlkomnak neih zuam aw.\n-Mark 2:17 zoh lo in ngah dingin siar aw. Mark 2:17Cuih thu cu Jesuh in a thei ih, “Mi harhdam pawl in sibawi an hai lo; a na mi lawng in an hai a si. Miding pawl ko dingah ka ra lo, misual pawl ko dingah ka ra a si,” tiah a ti.\n-Jesuh thawn a hmaisabik nan tawn awknak ca sungah ngan khum aw. Jesuh dungthluntu si dingin na tumtah felnak thu ngan aw, ziangtin Jesuh in na nun a lo thleng nak pawl ngan aw.\nBIBLE SIAR DING\nA hnuailam Bible bungcang pawl nitin siar awla Thiang Thlarau in a lo zirh thar mi pawl ngan khum aw.\n1. MATHAI 5:1-16\n3. ROMAN 5:1-21\n4. ROMAN 12:1-21\n6. KOLOSIANS 3:1-17\n7. THUPUAN 21:1-27\nJohn 17 nakah Jesuh in thla a cammi pawl in zirh. Jesuh in a dungthluntu pawl hrangah thla a cam ih a thlacammi pawl cu nang le kei hrang khalah asi.\nA thlacam hmaisa cu:\nJohn 17:20-21, 20“Anmah hrang lawngah thla ka cam a si lo; an thusimmi a thei ih keimah i zumtu ding pawl hrang khalah thla ka cam. 21An zatein pakhat an si theinak dingah thla ka cam. Ka Pa, nangmah cu ka sungah na um ih kei khal na sungih ka um vekin annih khal kan sungah um ve hram haiseh. Nangmah in i thlah hi leilung in an zum theinak dingah annih cu pakhat ah cang hram haiseh.\nJesuh in kross parah na hrang thihnak a tuar hlanah na hrangah thla a lo camsak ti na theih tikah ziangtin na ruat?\nJesuh thlacamnak a pum in siar awla. Ziangmi bungcang in na thinlung a lo lak bik, ziangruangah?\nJesuh thlacamnak pawl siar nawn sal awla, rei lo te ciamciam in ruat awla, Pathian aw na theih mi, na thinlung sung muril ah a lo sim mi ziang a um, ngan aw?\nDUNGTHLUNTU PAWL CU JESUH THAWN BULPAK TAWN AWKNAK AN NEI\nJesuh leitlunah taksa in a um lai ah Philip le Nathanael lawng si lo, a dungthluntu pawl a ko mi kan hmu Matt. 10:2-4; Luke 8:1-3), Peter, James, John, Mathew le Mary Magdalene, Joana, Susanna, pawl tla a kawhnak kan hmu thei.\nJesuh cu taksa in leitlun ah a um nawn lo hnu khal Paul a kawhnak tla kan hmu thei.\nTirhthlah 9:1-6, 1Cuih caan hrawngah Saul cun Bawipa ih dungthlun pawl kha that dingah a hringhro rero. Puithiam saang hnenah a va feh ih, 2Damaskas khuaih sinakok inn uktu pawl in amah kha an rak theihnak dingah ca ken ding a va dil. A tumtahmi cu cutawkah Bawipa ih Lamzin a thluntu an um a sile nunau mipa tilo kai tahratin Jerusalem ih hruai ding kha a si.3Saul cu Damaskas khua a thlen zikah hmakhatte ah van ihsin tleunak in a kimvelin a run tlet. 4Saul cu a tlu ih, “Saul, Saul, ziangah so i hrem?” tiah aw pakhat a thei.5Saul in, “Bawipa, zoso na si?” tiah a sut.Cuih aw cun, “Na hrem reromi Jesuh ka si. 6Tho awla khawpi sungah va feh aw; na tuah ṭulmi kha an lo sim ding,” tiah a ti.\nSaul timi pa cu a leitlun nunah tumtah hngetkhoh thawn a rak nungmi, a hnatuan ah pumpe aw tuk mi a rak si ih Jesuh dungthluntu pawl siatsuah ding khopin pumpe aw mi a rak si. Asinan Jesuh in a ko, Jesuh thawn an tawn awk tikah Jesuh kawhnak aw a sang ih a hmin le a nun pumhlum a thleng aw asi. Paul ih thuanthu ihsin Jesuh dungthlun dingin sir awknak a tulzia in zirh asi.\nSir awknak ti tongkam na theih ve ten na thinlung sungah ziangvek a lang ih ziangtin na ruat?\nSir awknak timi cu thleng awknak, ruahnak thleng in lamzin thleng ti thawn khal a bang aw. Jesuh ih in kawh tikah kan sir awk ih kan nun thleng awk dingin in ko asi.\nMathai 4:17, Cuih tikcu ihsin Jesuh in, “Nan sual sir uh, ziangah tile vancung Uknak a nai zo,” tiah thusim hram a thok.\nMark 1:14-15, Johan kha thawngih an thlak hnuah Jesuh cu Galilee ah a feh ih Pathian ih Thuthang ṭha a sim. “Tikcu a kim zo ih Pathian Uknak a nai zo. Nan sualnak pawl sir uhla Thuthang ṭha cu zum uh,” tiah a ti.\nJesuh dungthlun dingin na timtuah tikah ziangvek sir awknak nun na nei?\nSir awknak cu Jesuh dungthluntu si dingin a lotheihlo in a tulmi asi. Voikhat sir awknak ah a cem lo ih nitin nunah sual ihsin zir aw, kirsal in Jesuh dung kan thlun ding mi asi.\nA tu ih na dinhmun ah na nun na cek awk sal tikah ziangvek zawn ah na sual na sir ih Jesuh dung na thlun a tul?\nNa nitin thlarau nun ah sir awknak lungput nei in sual ihsin kirsal ringring in Jesuh dungthluntu tha si thei dingin ziang na tuah a tul?\nDUNGTHLUNTU PAWL CU JESUH IN A THLENGMI AN SI\nPaul in Jesuh dungthlun dingin a thinlung thuthluknak a tuah mi cu Jesuh ih kawhnak aw a fiang awk nak in asi. A hlanah Jesuh dungthluntu pawl thattu dinhmun ihsin Jesuh dungthlun ah a cang. A nun thleng awk cu a hnuailam ih Paul cakuatmi ah a fiang zet.\n2 Korin 5:17, Zozo khal Khrih thawn an pehzom awk tikah cun mithar a si; a nun hlun cu a cem ih nun thar a thok zo.\nNangmai nun ah na nunhlun ziangvek pawl an hlo zo?\nJesuh na tawn hnu ah ziangvek nunthar na nunpi?\nNun thleng awknak in kan tawntehmi cu thiamcoternak asi. Jesuh thawn kan tawn awk tikah sual ngaidamnak kan co. Cutin Pathian hmaiah thiamco ter kan si.\nRoman 5:9-10, A thisen thawng in kannih cu Pathian thawn kan rem awk zo ruangah ziangtlukinso Pathian thinhengnak ihsin Amah in in runsuak sinsin ding! 10Hlanlaiah cun Pathian ih ral kan rak si, sikhalsehla atu cu a Fapa thihnak ruangah a rualpi ah in tuah zo. Pathian ih rualpi kan si zo ruangah Khrih ih nunnak in ziangtlukin so in runsuak sinsin ding.\nA hnuailam Bible bungcang pawl siar awla, thiamcoter na sinak thu na fiangmi pawl ngan aw:\nThiamcoternak cu Jesuh thawn tawn awk tikah a dungthlun dingin thutiam aw in nun thleng awknak in kan co mi asi. Asinan cuzat lawng asi hrih lo. Nitin ten kan nun in thleng, in tuaithar sal ih nikhat hnu nikhat amah bang sinsin dingin in thleng rero asi. Cutin catbangloin kan sungah Jesuh hna a tuan sunzawm rero mi cu thianternak (sanctification) tiah kawh asi.\n2 Korin. 3:18, Kannih tla cu kan zatein kan hmai puanih tuammi kan si nawn lo ruangah Bawipa ih sunlawinak hi thlalang bangin a langtertu kan si. Cuih sunlawinak cu Thlarau a si mi Bawipa hnen ihsin a rat ruangah kan nunnak hi sunglawi sinsin in le Amah bang sinsin in in thleng vivo a si.\nJesuh dungthluntu pakhat na sivekin cangbanglo in thlarau nun thleng awknak danglamnak na nei maw? Ziangvek cekci asi, sim aw.\nThuk sinsin thlarau nun thleng awknak nun na neih thei nak ding hrangah ziangvek pawl in a dal?


SAWMNAK IH FEH LO RUANGAH KAPTHAT – Times Of Chinland\nSAWMNAK IH FEH LO RUANGAH KAPTHAT\nFebruary 16, 2018 Times Of Chinland World 0\nPakistan ram ih hlasak thiam le Film Star hminthang pakhat a si mi Sambul Khan cu Puainak hmun pakhat ah mipi awi ih hlasak ding an sawmnak a el ruangah meithal ih kahthat a si thu The Independent thuthang cun an tarlang.\nHi mikaptu 3 cun Nomnak puai an tuah mi ih hlasak ih mipi awi ding an sawm mi cu Khan cun rem tilo ih a el ruangah an kahthatnak a si.Meithal keng pathum cu Pakistan ram ni tlaknak saklam Madan khawpi ih Khan umnak Inn cu bauh in Inn sungah an lut in Khan cu kaiih hlasakter thotho dingin an tum.Khan cun a inn sungih hmuanhawi bauh ih luttu cu theitawk suah ih a khamve ruangah meithal in vei tamtak an kahnak a si.\nMeithal kengtu 3 lakih pahnih cu an tlanhlo ih Police in an hawl rero lai.Hi Kum 25 mi Khan cu TV lam ih hlasak theu a si ih theitu tamzet nei in milar ngaingai a si.Nikum Lahu khawpi khal ah hivek in Lam thiam le thlasak thiam fala pakhat cu an rak thatdah.Pakistan le India ahcun Meithal thawn kahnak hi theih ding a umve ringring.\nA TIKCU LOAH RIALRUAH SUR\nNUFA 3 IN PITAR PAKHAT VEL CIAMCO


A harsa mi caan ah Christmas cu ‘lainatnak puaipi’ ih tuah dingah Pope Francis in sim November 24, 2021 | Radio Veritas Asia\nA harsa mi caan ah Christmas cu ‘lainatnak puaipi’ ih tuah dingah Pope Francis in sim November 24, 2021\nA harsa mi caan ah Christmas cu ‘lainatnak puaipi’ ih tuah dingah Pope Francis in sim\nVatican in kum tinten Christmas puai cu hminthang zet mi hlasak thiam Lionel Richie, Leo Rojas le Susan Boyle pawl in hla an rak sak theu. Tui kum ahcun nuamnak Christmas zuamawknak puai ah laksawng ngahtu pawlkom khal tarlang a si ding. Laksawng a ngahtu pawl le puai timlam tu pawl cu Pope thawn an tongaw zo. Pope in Christmas cu tu vekin leilungpi in pulhnat pi thawn an hrual aw rero ko nan tuah mi puai pakhat a si. Ziangah tile hi puai tuahnak cu nuam nak menmen si lo in ‘lainatnak, tangdornak ih puaipi’ a si.\nHi ‘lainatnak’ thinlung cu Vatican in hoha ih tuah mi leitlunhuap thawn pehpar mi fimthiamnak parah thathnemnak tampi a rak ngah ter. A thupibik in thentheknak le dodalnak pawl cohlang in a pahsuak thei tu pawl, unau thinlung din ih pehtlaih awknak pawl a tuah thei tu mi pitling pawl suah ter dingah a si. Hi tumtahnak langter dingah cun ralthatnak a tul vekin tuah thiam tla a tul tiin Pope in a rak sim.\nVatican dinhmun in tui kum ah ziang pawlkom pawl tel in tarlang ding ti cu nemhnget ih sim mi a um hrih lo. Asinan, kum 90 ah hlasak thiam pawl a si mi Anggun, Shaggy le Lan Anderson pawl telnak thu cu nemhnget ih sim zo mi a si.\nHi thuthang cu Kyese Myanmar ih kan ngah mi a si.


Rebirth Theory zumnak neitu Nu le pa in an fale Raaithawinak ah an hmang | Falam Online Media\nRebirth Theory zumnak neitu Nu le pa in an fale Raaithawinak ah an hmang\nJanuary 25, 2021 January 25, 2021 Ni Hnem Sung\t0 Comments\nThlarau thawhsalnak (Rebirth Theory) timi zumnak neitu India rammi nupate cun kum 27 le kum 22 mi an fanute pahnih cu January 24, zarhpi zaan ah thirtum thawn an thawi that.\nAn fale pahnih cu hindu biaknak thawn pehparmi “sat yuga” ni ah an thosal ding timi zumnak an nei ruangah a si tiah TOI in a tarlang.\nUpa sawn Alekhya (kum 27) hi fimthiamnak lamah Master degree ngah zotu a si ih nauta sawn Divya (kum 22) khal BBA ṭhehsuakzo a si.\nDivya cu Leitlun huap awnmawi khawvel ih hminthang AR Rahman ih Mumbai Tlawng ah fimnak zir rero lai a siih, Kum 2020, Covid boruak lockdown hrawng khan Shiva Nagar ih um a nu le pa hnen ah cawlh hahdam dingih va tlung a si.\nAn inn kiangkap um pawl ih simdan ah Innsang nu le pa hi Lockdown ṭan hrawng khan an umdan a danglam thok tiah an sim. Veng hnen kiangkap thawn pehtlaihawknak nei duh loin an um ih an sungkua in inn leng an suak dah lo ti a si.\nWhat a ghastly, heartbreaking story. The NEED for religious education cannot be stressed enough. It is the only way to counteract the evil of superstition. The only way to break out of the circle of ignorance is knowledge. https://t.co/AZ1MFVOOF6\n— CFIPD.India (@cfipd) January 25, 2021\n“Fa le vuak thattu Padmaja le Purushottam cu phunsang Tlawng ah Tlawngsaya le Tlawng sayagyi dinhmun ih hnaṭuan an si” tiah Andhra Pradesh, Madanapalle khua ih palik ṭuanvonei DSP Ravi Manohara Chari in a sim.\nAmah cun “Shiva Nagar veng in phone call kan dong ih a hmun kan va thleng cu thi le hnai thawn an khat. Ruang pakhat cu pathian biaknak khaan ah thi le hnai lakah a rak um. Pakhat sawn cu khaan dangah a um ih puan sen thawn an khuh. A par ah pathian biaknak ih hman ṭheu mi thilri khal a um cih” tiah a sim hrih.\nKiangkap veng hnen pawl in thawmvang danglam zet an thei ruangah palik an phone lohli ih palik an va thlen cu Innsangpa le nu in innsung luh an sianglo. Caan tawkfang an buai hnu lawng ah innsung an lut thei.\n“pathian in kan fale raithawi nakah hmang dingin in sim an ti. Tuini hi ‘Kali Yuga’ nitawp ni a si ih Tlawngkai nikhat zing ‘Satya Yuga’ ah an tho sal ding ti zumnak an nei. Curuangah an ruang pawl cu innsung ihsin phorhsuak hrihlo dingin in dil” tikhalin DSP Ravi Manohara Chari in a sim hrih.\nAtuah, fale vuak thattu Purushottam te nupa cu palik kut sungah an um ih thuhla umdan zingzoinak an nei vivo tum. Zingzoinak an nei mi ah an mawh ti an hmusuak le an nupa in damsung thawngthlak thei dinhmun an si.\n← Nupi thattu Pu Si Bik cu Palang kuai thawn a mahten a hliam aw\nDonald Trump cu March 4 ah US President a ṭuan sal ding an ti →\nNaya Rivera ih “If I Die Young” video cun mipi Lung a ti Zuur + VIDEO\nChin raltlan tamzet umnak Delhi khualipi ah Covid mina a phul in an phul\nApril 19, 2021 Ni Hnem Sung 0\nDragon Hrumawn bangzetmi Thawmvang in China mipi thinphangter – VIDEO+


Tuzing Thlanrawn Khua Dinhmun (October 15) – Meifar\nTuzing Thlanrawn Khua Dinhmun (October 15)\nOctober 15, 2021 admin Lawrkhawm 0\n(#Calvary Thang Facebook): “Ui-aa pawl cu an motor thawn kan Khua ihsin peng 1 hlatnak ah an lan theh zo. Inn cu an ur betmi aum lo. Khua ihsin peng 1 hlatnak ah reipi an um zo ih lamzinpi saklam ah meithal a puak rero.\nMizan nazi 7:40 pm hrawng khal ah minute 10 sung hrawng meithal a puak ciamco. Tuihzing ah mipi relhnak lamah bomb an ron kap ih mipi umnak thleng hlante ah a tlak ih a puak. Mipi cu hliamtuar an um lo.\nA tlaknak kiang ih thinkung tampi an kiak. Kan Thlanrawn ramsung ah ui-aa pawl an um lai ruangah kan thin a bang zet. Khuathar lam ah an rak kirsal pang pei maw? tiah donhar in kan um. Thlacamnak thawn in tanpi hrih hram uh.\nThudang: Rialti Pastor In Mipi Hnenah Zangfah Dilnak Le Theihternak: Ralkap pawlin lainatnak tello in Falam peng sungih um Rialti khua le Thlanrawn khua cu an urkang ih an ranvulh mi khal an thatsak. Khuasung mipi pawl cu thinhar mangbang in an um rero lai, ramsung le ramleng ih um pawl khalin an tuarpi zet ruangah bawm theidan ding an hawl rero lai.\nHimi thuhla ah Calvary Thang in “Khualam hi line a ṭha lo ruangah kan pastor pakhat hi contact a theih lo ruangah kan pastor pakhat sawn Saya Tling lole keimah hnenah kan khua Thlanrawn thu cu sut theih ringring kan si. Saya Tling phone number: 09452746426 (Facebook ID: Tling Tling), Calvary Thang: 09423891080. Kan lungawi” tin Thlanrawn khua thuhla pehtlaihdan ding a tarlang.\nRialti khua pastor Van Lal Lian in “Zangfah dilnak le theihternak’. Khrih ah duhdawtmi ramsung ramleng ummi kan Chin miphun Khrih hmin in Rialti khua (Church) in nan kut kan lo kai. Kan khua le kan biakinn cu miṭha lo pawlin meisa thawn in urkang ral sak rungih kan riahsiatnak in tuarpi mi parah simcawk lo lungawinak kan nei.\nMiṭha lo pawl an um lai ruangah khua kangral mi khal vazoh in thu le hla kan rel thei hrih lo nan group in siseh, pumpak in siseh zawnruat le bawm duhtu nan um kan thei ih kan lungawi tuk, Bawm duhtu hrangah chatbox ah le a tanglam khalah in pehtlaih thei ringring a si.\nNote: Ințanpi cio ding khal Khrih hmin in kan lo sawm. Pastor D (Facebook).Van lal Lian Vazuun, Phone: 09767720931(K pay), Viber+919994781299, Whatsapp +918700947975, Tele+ Singnal+959767720931, Chairman: U San Cin (09406156988). Upatnak thawn, D.Van Lal Lian, Pastor”\n“In Rak Kap Hlah Uh, Lamzin Sia Kan Rem Ding” Titu Ralkap Pawl Cu An Rak Kap Puppi\nRalkap Pawlin A Nu An Kai, A Pa Taksa Zeng Cawmtu Rawlthar Kum 15 Mi Cu Bomb Puak Ruangah A Thi


Valentine’s Day Suahkeh Dan – Times Of Chinland\nValentine’s Day Suahkeh Dan\nFebruary 14, 2019 Times Of Chinland Chin 0\nValentine’s Day suahkehnak thuanthu hi Roman Emperor san kum zabi 3 nak kiangkap ah a si,cuih san lai ih Rome uktu hi Claudius II a si.Claudius in Rome kut hnuai ih ummi khua le ram hmuahhmuah cu Rome pathian lawnglawng be dingin thu a pek, a be lotu pohpoh cu thah ding ti a si.Asinan Jesuh Khrih a zum zettu le Khristian a sinak zahpi lotu, hremnak le thihnak lak khal ih pacangzet “puithiam Valentinus” cun Rome pathian a be duh lo,curuangah an kai, an hrem ih thawnginn sungah an khum.Cu tiih thawnginn sungih caan a hman lai ah thil danglamzet a thlengmi a um.Valentinus hi zirnak le thiamnak nei, mifim le thutheizet a si.Curuangah thawnginn kiltu (jailer) in a fanu Julia (suahkeh ihsin mit khua hmu thei lo) cu: țong,ca le theihnak phunphun zirter dingin Valentinus hnenah nitin a fehter ringring.Ca, țong, thiamnak le theihnak a rak zirh lawng si lo,Pathian thu khal nasaten a rak sim.Cutin Julia cun Pathian thu a ngai,a thei ih a thinlung a thamzet.Ni khat cu Pathian thu thawn pehpar in Julia in thu a sut ih Valentinus in theitawk in a sim.\nJulia : “Pathian in kan thlacamnak a thei taktak maw?”\nValentinus : “Thei tuk ee, in theihsak ringring a si”.\nJulia : “Zingtinte ka mit khua ka hmuh theinak dingah Pathian hnenah thla ka cam ringring”.\nValentinus : “Na zum taktak ahcun Pathian hrangah zianghman a cangtheilo ti a um lo”.\nJulia : “Oh, Ka zum, ka zum rori a si”.\nCutin an pahnih in hmun khatte ah lungrualzetin Pathian hnenah thlacamnak an nei.Cu tikah an umnak cu eng maksak (brilliant light) in a runkulh ih Julia cun, “Ka hmu thei, ka mit khua ka hmu thei zo” tin a au. Valentinus khal in, “A nung Pathian a hmin thang`hat si ko seh!”a ti.\nCutin caan zingmawzat an hman hnu ah Valentinus cu Rome lal Claudius in that ding in a thu a rel (ziangahtile Claudius in nupa neihawknak daan a kham,a raalkap lakah nupi nei zo pawl an cak lo tuk ruangah zohman nipi neih a siang lo,cumi cu Valentinus in a el.Pathian cun innsang nupa neihawk le faate neih ding hi a thupek le a duhmi a si a ti.Cuih hnu ah Rome pathian a biak duh lo ti ah Claudius cu Valentinus parah a thinheng tuk).Valentinus cu a thih ding zawngte ah Julia hnenah ca a kuat, Pathian thawih naite ih um sinsin dingin le Pathian rinsan sinsin dingin a sim, cuih a ca kuatmi a netnak ahcun “From your Valentine” tin a ngan.Cutin February 12,270 A.D ah gate hmai ah an that (cuih gate cu tuihsuun ni ah “Porta Valentini” tin amah theihhngilh lonak ah kawh a si).A thih hnu ah Julia in a thlaan kiangah thinkung pakhat “Almond tree” timi a phun(almond tree hi kan țong in relfiang ding a um lo).Almond thingkung hi “ Almond Tree” hi tuihsuun ni tiang: “Duhdawtnak, rualpi sinak le ngaihsak awknak” langtertu ah hman ringring a si.496 A.D ah Saint Pope Gelasius in February 14 hi kum tin “Valentine’s Day” a si ding tin a phuang ih kum ziangmawzat a rei hnu ah duhdawtnak thu cangan thiam (romantic authors)Geoffrey Chaucer le Shakespeare pawl in an cangan mi le cabu sung khal ah an rak ngan khum ve.\nLeitlun Khristian hruaitu hmaisa pawl cun Jesuh ruangih nunnak a rak petu Valentinus hi a thih ni14 February ah theihhngilh lonak, sunlawihnak le upatnak an pe.San thuanthu a lai hrawng (Middle Ages) ahcun Europe ah an duhdawtmi fala-tlangval an hawl tikah February 14 ni ah a si țheu. Kum zabi 16 hrawng ihsin Valentine’s Day cibai buknak ca (greeting card) an rak hmang thok vivo ih kum zabi 18 hnu ahcun company pawl in tamzet an tuah ih kum zabi 20 hnu cun a phunphun a suak vivo.\nHMINSIN: Valentine’s Day suahkehnak ngaingai hi Jesuh Khrih hrangih martyr tiang tuartu Valentinus ihsin a thok.A duhdawt zetmi thlaraulam ih a fanu Julia duhdawtnak hrangih a kuatmi Ca “From your Valentine” ihsin ra suakmi a si.Curuangah Valentine’s Day February 14 hi fala-tlangval ngai-aw pawl duhdawtnak thu simawk, ca kuatawk meen lawng a rak si lo.Pathian thu, taksa thu, sungkua thu, unau thu, rualpi thu ah: duhdawtmi taktak hnenah_duhdawtnak tilang hi a si!!!\nSOURCE: Nun Zirhtu by Joel Lalcungmang!\nMipa Pakhat In A lo Duh Taktak Maw Timi Theihthei Dan Phun 5\nROOM 10,000 NEI HOTEL MAKTAK


Author Archives: Gfyo\nDr. Salai Cung Nawl Thawng le Falam mino tongkhawmnak (April, 2018)\nDr. Salai Cung Nawl Thawng in S. Korea ih a tlawngkainak thu, Scholarship thu pawl, Systems Biotechnology in Ph. D a theh suaknak thu pawl cu Falam mino thenkhat thawn 29 April 2018, Pek Thang Hall, Falam Baptist Church ah ruahawknak an nei. Himi programme cu GFYO le Falam Mino Pawlkom ih tawlrel in tuah […]\n2018 GFYO PRESIDENT IH ANNKA LE THUCAH TAWI\n2011 ihsin rak din thokmi GFYO cu kum(7) kan kim thlang. Kum(7) sung thei tawkin khua le ram hrang kan tuannak ah sumsaw, ruahnak thawn in tanpitu nan zate parah lungawinak sim cawk lo kan nei. Kan miphun thansohnak ding ruahsannak thawn rak dinmi asi bangin a hlecein mino pawl lungrual te’n hmunkhat ah hnatuan […]\n2016 GFYO President ih Annka le Thucah Tawi\nKhuazaramkip ih um duhdawtmi pi le pu, nu le pa, u le nau pawl nan zaten Global Falam Youth Organization (GFYO) hmin in cibai ka lo buuk hai a si! Nan nitin nuntu khuasaknak ah le nan pumcawmnak hrangih nan khuakhaan lairelnak ah hlawhtlinnak, tlawngkainak ah fimthiamnak le taksa thinlung thlarau damnak famkim cu nan […]


Hmin Sungah Ziang A Um? - Chinland Today Media\nMarch 18, 2009 4:04 pm·0 comments\nSiar: Tirhthlah 11:19-26\nPathian kawh mi nan si bangtuk in nan nunnak ah Amah ih kawh mi nan sinak kha langter uh, tiah ka lo forh. – Efesa 4:1\nKumkhat Sung Baibal:– Daan. 32-34– Mark 15:26-47\nKa Tuluk hrinhnam hmin in midang hrinhnam hmin neitu pawl thawn in thlei-dangter. Hrinhnam thawn a pehparmi ttuanvo khal i neihter. Hia hrin ka si vekin Hia hrin fehpitu ding le pupa pawl upatnak petu dingah rinmi ka si. Jesuh Khrih ih thiisen ih tlenmi zumtu pawl khal thlaraulam hrinhnam hmin kan nei. Khristian tiih kawh kan si.\nThukam Thar sungah Khristian timi hi a hmaisabik ah Antioch ih dungthluntu pawl ih um daan hminsintu pawl ih pekmi hmin a si (Tirh. 11:26). Hih tuanlai zumtu (early christians) pawl tlunah thil pahnih hmuh ding a um. An thlennak ih kipah Bawipa Jesuh ih thuthangttha an sim (c.20). Hiarhalzet in Paul le Barnabas ih Ca Thianghlim zirhmi kum khat sung rori an zir (c.26). Khristian timi cu “Khrih thluntu,” “Khrih parih koptu” (followers of Christ) tican a si. Tusun ah mi tampi Khristian tiah an ti aw. Kawh ding an si maw?\nKhristian ka si na ti awk vekin na nunnak in Jesuh cu zo a si ti midang pawl a sim thei hngai maw? Pathian Ttongkam na hiarhal maw? Na cangvaih daan in Khrih sunlawinak a coter maw? Maw a hmin ningzahnak a pek?\nHmin sungah ziang a um? Khristian timi cu hmin a si tikah a sungah thil tampi a um a si.\nCuih Hmin nei dingin in zirh aw,\nBawipa kan lo hngaklai ah;\nThianhlim lonak le sualnak hrial dingin,\nDik lonak hmuahhmuah sungin tlan suak dingin.\nKhristian pakhat cun Jesuh hmui-thlam a langter.


U.S. President cuhtu Taylor Swift? | Falam Online Media\nU.S. President cuhtu Taylor Swift?\nJuly 7, 2020 admin\t0 Comments US thuthang\nRapper Kanye West in U.S. president sidingin a cuh tumve thu a phuang veten hlasak thiam hminthang Taylor Swift, ih fans pawl cun an ngaisang zetmi Taylor Swift khal U.S. president sidingin cuh ve seh tiin online ah an au pi.\n2009 ih MTV Video Music Awards ngahtu Taylor Swift in lungawithu a sim rero lai ah Kanye West in a mic lawng sakin Beyonce in lawmman ngah a phu sawn zia a sim ṭum ihsin Kanye le Taylor karlakah hmuaw thiamlonak a suak thok ih, cumi ni ihsin Taylor fans pawl cun Kanye an mitkem thok.\nTaylor fans pawl cun cui` ni ihsin Kanye umdaan an zoh thup ringring ih, tui`ṭum, 2020 U.S. president ka cuh veding tiih a phuan veten Taylor fans pawl cun an ral Kanye hman president a cuhtum ahcun a nih hnakih nunnem mifel Taylor in president cuh a tlak sawn zia aupi in President cuhawknak ih telve dingin an aupi a si.\nAsinan, U.S. president siding cun kum 35 tal si a ṭul ruangah Kum 30 lawng silaimi Taylor swift hrang ah ruahsanding a um lo a si.\nTaylor fans pawl ih ca thlah mi hrekkhat …..\nI honestly can’t wait for Taylor Swift to come out and say, “Hey Kanye, Imma let you finish but…” and then BOOM announces that she’s gonna run for president.\n— ☁. (@tswiftwurld) July 5, 2020\nTaylor fans pawl cun Taylor Swift in president ṭuan sehla Selena Gomez in vice president ṭuanseh tikhalin an aupi a si.\n— Meena Harris (@meenaharris) July 5, 2020\nI’m sorry to interrupt you,but let me tell you: Taylor Swift would be a better president 💖 https://t.co/FNHXJYGPN6\n— Tailor Swift🏳🌈💖🌵 (@TailorSwift8964) July 5, 2020\n← Dragon Hrumawn bangzetmi Thawmvang in China mipi thinphangter – VIDEO+\nJohnny Deep in The Sun thuthang cazual suahtu court ah khiing →\nProphet ka si ti aw tu Thuṭhenzung sungah An Kap That\nApril 26, 2021 April 26, 2021 Ni Hnem Sung 0


News – Page 2 – Chin International Daily News\nFalam Version, News, Sport intertainments\t February 25, 2019\nOne Championship (MMA) Ah Chinpa\nThongawknak phun khat a simi One Championship (Martial Art) zuamawknak ah thong ve dingin Chin pa Tial Cung Thang cu March 2, 2019, 5:45am ah Yangon a thleng ding tiah theih a si.\nMarch 8th, 2019 zan Yangon Thuwanna Stadium ih neih dingmi One Championship ah Columbia pa thawn thong aw ding an siih Tial Cung Thang hrang ahcun MMA ih a voi khatnak mi a thongnak si ding. MMA thongtu ah Kawlram dinhmun ih kan theih lar zetmi cu Kachin pa Aung Lah N San hi a si.\nTial Cung Thang hi Hakha khua thar ihsin USA ah immigrant mi a si. Mi tampi in kan zoh paih zetmi MMA: One Championship ah Chin hmel kan hmu thlang ding tinak a si.\nSource: Tial Cung Thang Facebook Page\nFalam Version, News\t February 25, 2019\nNorth Korea Hotu, Kim Jong-un Cu US President Tong dingah ziangah Tlangleng A To ?\nPresident Donald Trump le North Korea President Kim Jong-un cu February 27 le 28 ni ah Vietnam khawpi, Hanoi ah tong aw in US-N.Korea pehtlai awknak thu, China ih hriamhrei thuhla le Russia ram thuhla pawl rel dingin thu tiamnak an nei.\nMr. President Kim cu Vietnam feh dingah vanzam la sawn lo in tlangtleng thawn a feh tikah mipi an mangbang theh. Ziangruangah tlangleng thawn a feh tiin thu an sut celcel.\nNorth Korea ihsin Vietnam hi vanzam thawn feh asile Nazi 3 lawng a rei. Tlangleng thawn cun Nazi 60 a rei. Asinan cucu Mr. Kim in a hril sawn tlak a si. Ziangruangah?\nMithiam pawl in an zingzoi dan ah an hmuhsuak mi cu Mr. Kim in a pu Kim II- sung ih thu a zir si ding an ti. A pu Kim II- sung hi N. Korea hotu a rak si ih 1958 le 1964 kum ah Vietnam tlangleng thawn a rak tlawng dah ve. Pu Kim Jong khal Kim II- sung ih tupa le a ai-awhtu a si ti langternak ah hivek ih Vietnam a fehnak san a ti tiah mithiam pawl cun an ti.\nCuitlunah, Pu Kim Jong ih to theu mi vanzam, Chammae-I timi hi a tha tuk nawn lo hlei ah mawngthiam an vang ih cunah si ding tiah a zumtu an um. Chammae-I hi 10,000 kilometers zam theimi vanzam a si. A voi khatnak President Trump thawn an tonawk lai khal ah China acozah vanzam a rak sang dah.\nFalam Version, Healths, News\t February 25, 2019 February 25, 2019\nFalam Ah In Ding Tidai Thiang Cekzung Thar Tuah\nFalam khawpi ih a tul zetmi Tidai thiang suahnak cetzung cu February 24, 2019 ni ah Falam Daifim cetzung timi hmin pe in tuah a si.\nHimi cetzung hin Nazi pakhat ah liter thawnghnih (2000) tluk a suah thei ih tuini, February 25 ihsin zuar thok a si. Liter 20 tleng tithol pakhat ah Ks. 1000 (Thawngkhat) in an zuar tiah theih a si.\nAn tuahnak hmun hi Zahlir (Bangla) khua ah a siih a dawhhna khal a tha ih tidai khal a thaw zet. Falam ihsin peng 10 a hla.\nA tufang hnatuantu hi minung 6 an siih Falam mipi in tidai thiang man olten kan inn ngah thlang ding tinak a si.\nFalam Version, News\t February 22, 2019\nWWE Ah Roman Reign Kir Sal Ding\nWrestling lekmi lakih mipi ih uar zetmi Roman Reign cu kan dung Octorber thla ahkhan thisen khensa (cancer) natnak ruangah Wrestling ihsin a rak cawl sung. Universal Champion a sinak khal a rak bansan dah.\nAsinan a ra laimi February 25, Moday Night Raw zan ah WWE ah a ra kirsal dingih a damlonak thu thawn pehpar aw in thu simnak a nei ding tiah WWE thuneitu pawl in official in an than. Thla 4 hnu ah WWE ah a ra kirsal tinak a si.\nRoman Reign hi Brock Lesner in Universal Champion a rak si. Asinan a champion-nak a ban hnu ah Brock Lesner a rung champion sal. Brock Lesner hnenah ziangmi thu a sim ding ti cu mipi ih theih hiar zetmi a si.\nSource: WWE Facebook\nMatupi Peng Lailenpi Khuapi Ralkap In Kulh\nAcozah ralkap in AA pawl cimit theh dingin ralkap vamzam (helicopter) pa 4 le Mawtaw 45 cu Matupi peng Lailenpi khuapi ah an thlah tiah thu theih a si. Lailenpi khawsung cu ralkap hlir in a khat tikah mipi pawl pawnleng suak an khap, khualtlawng le lofeh tivek khal an khap theh ih mipi cu thinphang in an um tiah thu theih a si.\nHimi ih acozah in Ralkap a thlahnak san hi AA pawl Matupi peng Mizoram ramri ah an um ti an theih ruangah a si. Mawtaw a feh thei lonak hmun ah mipi pawl kuli an tuanter men thei tiah thuleng a um fawn.\nKhawsung mipi pawl cu kuli tuan in ralkap thilri phurh tul in a um pang pei ti phang in an um ih ral a daih theinak dingah thlacam an cam tiah theih a si.\nSource: Mara Global News\nFalam Version, News\t February 21, 2019 February 21, 2019\nIndia Ralkahnak Vanzam Aizawl Airport Ah\nIndia ralkahnak vanzam pawl cu rin lo piin Mizoram Airport (Lengpui Airport) ah an ttum. Hivek thil a thlengmi parah mipi an thin phang zetih ziangruagnah a cang timi khal fiangzet ih theih a si lo.\nAsinan thil pakhat cang mi cu Mizoram le Paletwa (Chin) ramri ah India ralkap tampi mawtaw thawn an feh. Kiangkap ummi khuate pawl cu hitawk ihsin tlan in hmun dangah feh uh tiah mipi thu an pek. Cui ramri sehvel ahcun AA le Kawl ralkap an kap aw rero ti a si.\nIndia ralkap hin AA maw a kap ding? Asilole Kawl ralkap maw a kap ding? Asilole China thawn kap aw an tum timi cu mipi ih hlir zetmi a si. Kawlram sungih zinan suahnak Rakhine ramkulh hi India le China in an cuh aw tiah thu theih a siih himi ruangih kap awk an tummi a si tiah thu theih a si.\nZuk: Lengpui Airport, Mizoram\nChin Ramkulh Hluttaw Ihsin Colhter A Si\nChin ramkulh Hluttaw ih Hotu Sang U Aung Than cu a hnatuannak ihsin colhter a si tiah Chin Hluttaw hruaitu lubik Pu Zo Bawi in a sim tiah thu a leng celcel. Himi thu thawn pehpar aw in Chinlung Today Media thawn an bia aw ih “Cawl ter mi cu a si ko… tlun lam ihsin colhter a si ih ziangah an cawlter ti cu ka thei ve lo ” tin a sim a ti.\nHluttaw Vice-President U Aung Than\nU Aung Than colhter ding thu hi February thla Hluttaw to khawm lai ah Hluttaw hotu Pu Zo Bawi in a sim ih Hluttaw MP pawl kan zate kan mangbang theh tiin MP palai Dr. Hmu Thang in a sim. Colhternak thu an than ni ah U Aung Than cu Hluttaw a kai lo.\nU Aung Than an colhternak san hi thu felfai ih theih a si lo nan,. NLD party sung ah remawk lonak a um ih an hek aw mi a si ding tiah thu theih a si. NLD party hrang thureltu Dr. Myo Ngut cun “kannih Bahu lam cun cuvek thu kan thei lo, ziang ca khal a thleng lo” tin a sim.\nU Aung Than hi 1990 kum ah NLD hrang Mindat ihsin nasa tak ih ttang tu a si. 2015 election ah Mindat ihsin Hluttaw MP a ngah. Cui hnu-ah Chin ramkulh Hluttaw Hotu Sang (vice president) ah hril a si.\nCredit : Khonomthung News; Chin Future; Chinlung Today.


THE ZULU WAR: ISANDHLWANA TO ULUNDI. - Barthorp, Michael.\nTitle THE ZULU WAR: ISANDHLWANA TO ULUNDI.\nPublisher Cassell, London, 2002, reprint.\nSeller ID 17140\nZulu War, South Africa, Zulus, Isandhlwana, Battles, Rorke's Drift, Gingindhlovu, Ulundi, Campaigns, Order Of Battle, Eshowe, Blobane, Kambula, Corps, Regiments, British Army.\nLITTLE BIG HORN 1876: CUSTER'S LAST STAND. OSPREY MILITARY CAMPAIGN SERIES 39.\nPanzeri, Peter F. Consultant editor, David G. Chandler.


Iran Lawng Palestine Zalennak Hrang ruahsan Umsun: Nasrallah - Chinland Today Media\nIran Lawng Palestine Zalennak Hrang ruahsan Umsun: Nasrallah\nJuly 13, 2015 9:56 am·0 comments\nHezbollah Secretary General Hassan Naseallah Friday tlailam Jerusalem Nii (Jerusalem Day) ih thusimnak a neihnak ah hi leitlun buainak ih in ciim rero nakah “ ram pakhat lawng hi in tantu le buaipi tu kan nei cu cu Isreal hringhro tu Iran ram a si”. tin Nasrallah in mipi thawngtel hmai ih a thu simnak ah a sim.\nNasrallah in a simbet mi cu Israel hin a mah le mah sahimnak hawl in le mithmai ngahnak duh ruangah hi hrinhro nak men ih leitlun ram pawl a mah bawm duh ding le taanpi dingih zualkawhnak a si thu khal a sim.\nNasrallah hin voi ziang maw zat lai si maw cu Arab states ih um Egypt le Saudi Arabia ti pawl Israel an tel pi nak thu ah a mawhsiat thu khal a sim suak. Ziamgruangah Israel hin Saudi Arabia le ramdang hrangah an khawruah a har lo?? ASaan cu Aram uknak thaa lo hi Palistine vek ih a zuar ruangah sit i khal in a sim. “ Palistine hin zohman dinpitu ram a nei lo, curuangah Palistine Zaleennak hrangih ruahsan ding umsun asimi Iran hi a do tum ciamco nak asi ti khal in a rel.\nNarallah khal cun Vienna ah Iran nuclear ralthuam tuahnak thawn pehparin biakawknak a um thu khal a rel cih. Iran hin a duhmi ziangkim cu a ngah pei cu, nuclear thuhla thawn pehpar in siseh, Israel nun khaw-ong nak a siatsuah lo tak ah ti in a sim bet. Ziangvek duhlonak ca le thukamnak khal um sehla an lungkim cuang lo ding, an mah le kelten an feh ko ding tin a sim.\nInternational Quds Day ti ih hminsin mi hi tusun caan Lebanon lawngih hman asi lo in, Iran khal ah minung thawngtel Palistinian ih Jerusalem hrang zaleennak a sualnak ih buainak a tawnmi thawn pehparin lamzawh nak thawn an hmang cio ti khal in a sim. Syria, Iraq le Gaza lam ih Lamzawhtu/duhphorhtu pawl cun Israel thii thluh uh, America Thii thluh uh tin an aau phah in an Thantar cu an ur.\nHrm- Jerusalemonline&Middle East News\nIran In Arab Ram Pawl A Hro\nMisual That Tambik Ram Cu China A Si Ziar Mai\nISIS Doral Hi Israel Doral A sive: Roni Daniel\nObama Israel Lam Khualtlawnnak\nHamas Hotubik Gaza Tlawng


Myanmar Rampi In Kum Upa Pawl Kilhimnak Daan Ruangaam Tuah Ding - Chinland Today Media\nMyanmar Rampi In Kum Upa Pawl Kilhimnak Daan Ruangaam Tuah Ding\nJanuary 10, 2017 5:12 am·0 comments\nRamdingkhawm Myanmar rampi rorel inn in kan dungkum December 30 ih a lungkimnak vekin, kum upa pawl kilhimnak daan ruangaam pawl cu tuahthok a si thlang ding tiin Ministry of Social Welfare, Relief and Resettlement (SWRR) pawl cun an phuang.\nAn tuahser thar dingmi 2016 – 2020 daih, kum upa pawl kilhimnak thu ah, hardamnak hrang ih kilhimnak hi thupi zet ih an ruah mi a si dingih, Thailand ih bawmnak thawn kum upa kilhawitu ding pawl zirhnak le mipi ih tulmi pawl zingzoinak khal an nei ding.\nA netabik Myanmar rampi mipum cazin siar mi ih hminsin dan ahcun kum 65 lan mi 2,897,563 (rampi mipum ih zatek 5.8) tluk an um. Nauhak kum 15-32 tanglam hi million 14 an si ih kum 15 – 64 karlak ih mipum million 32 pawl hi hnatuan thei mi an sitiin hmin sin a si.\nKum 2025 ahcun rampi mipum ih zatek 15% hi kum upa an si dingih mi 500000 lenglo in kilkhawi an tul dingtiin thlirlawknak ihsin cun an hmu sung. SWRR pawl in 2014 ih an rak zingzoinak ah kum 60 tlun lam hi million 6 tluk an um ih kum 80 le 90 kim khal an pung zet tiin an hminsin ve.\nRampi mipum siarnak ih a hminsin dan ahcun Myanmar mipum 10 ah kum 60 tlun upa mi pakhat an um ih kum 2050 ahcun mipum 4 ah kum 60 tlun pakhat an um vivo ding tiin an ngan khum.#\n– Sirhsan: Eleven Media\nKawlram in Thailand Ih Refugee Pawl Cohlang Sal Tum\nMyanmar Ih Kum 90 Tlunlam Pawl in Penson Ngah Thok Ding\nJenevy Sui Le Chinland Today Media Thusuhnak Tawi\nNunau In Hnipuan ‘Sexy’ An Lei Duh Caan


Nannih cu Meifar Nan Si! Home - Slider\nEmmanuel Chin Baptist Church\nMithmuh silo, zumnak in. 2 Korin 5 : 7\nTuanvo Neitu Pawl\n« Back to Pathianthu Siarnak « Older Entry | Newer Entry »\nNannih cu Meifar Nan Si!\nPosted by Pastor Biak on July 14, 2015 at 11:40 PM\nHi Bibal cang (Matt. 5:14) suangkhang in, ka hmin in saktu ka pa, Rev. No Ling ih a duh bikmi a si. Kum 8 hrawngah Mino khawm caan ih Baibal zohlo siar dingin U Bual Hnok in caan in thiah. Sunglam in ttihnak a um. Rawl ei - zaan it - tlawngkai - hramlak feh - caw hawl - ziangvek ka tuah khalle ka nuam lo. Zohman ih theihpi thei lomi phurhrit ka nei. Keimah lawngin ka thei. Sunday zaan a kim ka siar ngam lo ruangfah phualam hawlin ka khawm lo. Ka phurhrit a zaang cuang lo. "Thlarau phurhrit cu hivek maw?" timi ka nauhak in ka rak fiang. Thlaruk lai a reihnu Baibal zoh lo siar in thiahsaal lala. Ka unu, Tuan Hngel zuampinak in ka siar, ka phurhrit a zaang, lungawinak ka tep. Pathian hnen lungthlengnak le ka nuntharnak dingih lamzin kapkhat cu a rak sive.\n1. Jesuh cu a to ih a kam a kau ... (5:1-2) Israel pawl (Greek san ihsin) thupi zetmi an sim tlang tinak a si. Matt. 5:14 "Nan si hrih lo a ti lo (Not yet), Nan si thei men (posibility) - Nan si lai ding/ Nan si leh ding (future), Meifar si hram uh! (request), Nan duh le si uh? (option) a si lo. Kan duh khalle/ duh lo khalle nan si (command) a si. Zo hrangah leilungpi hrangah. Meifar a tleumi cu NInu ih tleu le Thlapa le Arfi pawl ih tleunak an bangaw lo cio. Electricity le phazawngdiang (candle) ih tleunak le thazaang cahnak an dangdang. Asina'n mah-le-tawk in an santlai fingfing. Nangmah le keimah khal kan tleu daan an bangaw lo ciocio ding. American pabik George Washington le Abraham Lincoln ih santlaihnak cio an bang lo nain ram le seenpi hrangah an tthahnem veve. An tleunak ti sehla kan palh cuang lo ding. Temple biakinnpi ih Peter le Johan in Kokka Mawi ih Kezengmi an damter vekin ECBC, Des Moines damnak dingah nang le kei cu Peter le Johan tlukin kan thupituk so khaw! Na ruat dah maw?\n2. Tleunak cu Nunpeknak (Sacrificial Life): Phazawngdiang kan vangih a fung (body/ pumsa) a zup (melted) vingvo. Candle ih a fung (pumsa) a ti a zup lole tleunak in pek thei lo. Motor khal ka maung asile gas a cem, electric power kan hman asile a unit a rak cem. Culawngah rawl kan suang thei, TV kan phuan, Computer kan zoh, ca kan siar - kan ngan thei. Electric power tampi kan hmang asile bill tampi kan kuan. Kapdang in kan sim asile midang hrang tthahnem dingin amaih sinak (identity) a liam. Jesuh Khrih in, "Kei cu tleunak ka si" (Jn. 8:12) a ti vekin kan hrang a nunnak a pek. Dungthluntu pawl khal saar-thih in ThuthangTha vaangah an nunliam ttheh. Anmah ih nunpeknak ruangah "kawhhran" timi a nung. Nang le kei tla Rundamnak ThuthangTha kan rak co ngah.\nMaih duhnak vekin meifar si tum hi lei minung pawlin kan duh ttheu. Cuti si sehla candle cu a tizup a duh lo ding. A tizup locun a tleunak a um fawn lo ding. A pumsa a tizup (thih) lawngah tleunak a suak. Jesuh in meifar nan si in tinak cu Amaih duh vek kan si ding sawn.\n3. Sunglam Ral (Inward Evil): Candle a van (tleu) theinak dingah lo-theih-lo a ttulmi cu "thli" (Oxygen) a si. Thli um lonak ahcun a vang thei lo lawlaw. Asinain thli tam deuh a hraan asile candle a mit lohli. Cucu, kapdang kan sim asile "Sunglam Ral" timi si. Leilung tlun ral lakah ttihnungbik cu "Sunglam ral" tiah mifim le cangan thiam pawlin an sim. American ih CIA mifim zetpa in kum 15 sung American thuthup cu Rusia hnen ah a zuar. 1998 ah an kai ngah ih ziangtin an tuah ka thei nawn lo. Asinain, ziangzat America an sung ticu ruahban a si lo. Ralkap, police, civil, mifim, professors tampi an that - sumpai, tikcu ziangmawzat a cem. Jesuh Khrih khalin a lenglam lutmi hnakin sunglam ihsin a suakmi mi a baalter thei sawn a si (Mk. 7:15) a ti.\nJesuh Khrih khal a mah naibik/ theibik/ dungthluntu Judah Ischariot in a zuar.... Sayapa, ... a ti phah in a hnam (Matt. 26:49). Kawhhran thuanthu kan zoh tik khalah Khrihfami pawlin Pathian mithmai kan balter thei sawn. Mahatama Gandhi (Independence Father of India) in, "Khrih cu ka duh nain Christian si cu ka duh lo" a ti. Law (upadi) degree laknak ding final paper tuah ding Afirca ram ih research (zingzoi) lai ah Mirang pawl church a va khawm zit saangkaa kiang a thleng, "Dog and Black are prohibited" (Uico le Midum luh a theih lo) timi signboard a hmu ni ihsin a nunsung Christian church a feh duh nawn lo tata. Matt. 5 tlangpar thuzirhnak hi a kutken cabu a si.\nHiti in kan sim tikah, "Ka pasal ruangah si! ... Ka nupi ruangah a si ... kei cu ka ttha nain" tiin na ruat thei. Nu le pa cu kan ttha ... faate pawl ruangah si. Faate in kan ttha ... nu le pa an ttha lo.... Kei cu ka ttha nain sungtel dang ruangah si na ti thei. Cuhnak sawn in, "Aw keimah rori hi ka si bik ding" tihi thei sehla ... mifim pawl an sim ttheu bangin, "Ka aa maw - ka aa lo tihman a thei-aw lotu cu a aa tuk zo" an ti. Minung in kan sual timi maih pumpak nun ih kan theih hi Rundamnak lamzin sangkaa onsaktu lamzin pakhat a umsun a si. Ruangah, "Maw Bawipa, ka sual in ngaithiam vekin, midang ngaithiam theinak in pek aw!" Maw Bawipa, na duhmi vek meifar in siter aw? Keimaih duhmi meifar in siter hlah?" tiin Pathian hmai ah khukbil in - nunnak hlanthar saal in ... kan sizat ... hi leipi ah meifar si hram uhsi! AMEN.\nJuly 05, 2015 (Sun. ) lakso saalmi a si. Siartu pakhat cio hnen ah Pathian in malsawm hramseh! AMEN\n"Kan ECBC website ih ra lengtu hmuahhmuah parah Bawipa'i pekmi lungawi hnangamnak thleng hram seh".


Pu Khuang Lian Sum Le CT Thusuh Awknak - Chinland Today Media\nDecember 15, 2008 1:34 am·0 comments\nPu Khuang Lian Sum hi CNA ralkap training rak kai hmaisabik le CNA ralkap pawl trainning pektu thleng a rak ttuan tu a si. Kan miphun hrangah nunnak tiang thapngam in mipnun duhdaw le tuantu a si. Tuisan mino pawl ih cawntlak pumpekk awknak neitu mi rinsantlak a si.\nCT:: Nahminpum, na nu le pa, na unau, na nupi fanau pawl, nasuahnak khua tla insimthei peimaw?\nKLS ::Aw simthei ee, kahminpum cu Khuang Lian Sum asi kasuahnak khua\nBualzawl, Pu Tawk Thang leh Pi Khaw Nei Sung teifa pakua lakih a laita\nbik ka si. Ka unau pawlcu,\nHlawn Nei Tlem—-Tahan\nKhaw Tin Men——Letpanchuang\nHiar Kip Zing—–Canada\nMang Tin Hrem—–New Delhi\nKhuang Lian Sum—Canada\nNo Than Thluai—-Australia\nThan Kip Hre——Aizawl\nThawng Sin Tlem—Canada\nNgun Cia Kil——Australia.\nHihi kan unau leh kan umnak hmunpawl asiih kanu le ka pa cu Lairawn Letpanchuang ah an um, Ka nupi Chin Khan Man asiih fanu pahnih leh fapa pakhat kan nei.\nCT:: Tui na umnak Canada ram ziangtikah na rak thleng?\nKLS ::August 7, 2003 ah kan thleng.\nCT:: Canada na thlen hlanah khuiah naum?\nKLS,, Canada ka rat hlanah New Delhi India ah kaum!\nCT:: CNA ralkap Training dingah a feh hmaisabik pawlah narak tel tiaw?\nKLS ::Aw si ee,,\nCT:: Hmaisabik trip ah mi paziat nanfeh? zopawl nan si?\nKLS ::A hmaisatrip ahkhan mi 5 (panga) kansiih\n1)Sa Tin Mang\n2)Khuang Lian Sum\n3)Tha nei Luai\n4)Zo Kap Mung le\n5)Pau No, Pawlhi kansi,\nCT:: CNA ralkap Training ong mi paziat ciah nan si?\nKLS ::CNA ralkap KIA pawl hnen ihsi Training ong hi minung 64 kan si.\nCT:: Training nan kailai ah harsa natibikmi leh nuam nati bikmi?\nKLS ::Aaa,, keihi Training vawihnih kala ih ralkap training menmen ka ong hnuah ralkap tharpawl raldo zirhtu Training Instructor kazirsalih, ralkap training menmen hicu Saya pawlih mivuak leh mihrem hi a harbik cu asiko.\nTraining Instructor kazir nakah cun vuakawk leh hremawk cu a umnawnlo nan dan a khohkhah tukih himi a harbik ah acang kecu.A nawmnak lamhi cu Training ahcun relding a tam lemlo!\nCT:: Ziangruang bikah CNA ah na rak lut? Ziangmi beiseinak na rak nei?\nKLS :: Um!! Hicu thusuhnak tumzet asiih saudeuh in lolet sehla a famkim deuh dingah ka zum, A hmaisa bikah cun kan Chinram leh miphun hrangih zalennak ding policy ngaingai khal karak neilo kawlpawl mitkem leh huattuk ruangah bul ka ttannak asi, kawlpawlhi karak hua tukih 1984 phunsarih kakai lai kum 16 ttha fang kasi laiah Kachin Independent Army (KIA) pawl zawmih raldo zirtumin ka rualpi pahnih sawmin Pu No Thang thlunin (Khantti) kan rak panih asinan Kawl ralkap anrak tamtukih kan beisei leh tumtah vekin KIA pawlkha kan tawng theiloih beidawngin kankirsal,\nCumi hnuah rualpi dang pahnih ka sawmsalih 1985 kumtir ahkhan Mizo National Front (MNF) hnenih raldo zirih Chin ralkap situmin Bangladesh panin kan fehsal lehih asinan khami laikha MNF leh India cozah rualremnak tuahtumih anrak dawrawk rero lai asiih MNF pawlkhan an party titum leh ralkap lakbet an tumnawnloih beidawngin kan kirsalih 1986 ah MNF leh India cozahpi cu rualremnak tuahin MNF pawlkhal June,1986 ah an rungtlungthluh.\nCumi hnuin kan chinmi inhruai theitu leh politics lamih peaw theideuh tu Upa deuh sawmtumin ka mitmei rero laiah kan Unau hrekkhat pawlin Chin tapung din an tumtin in report ih September 4,1986 ah Kalamyo ralkap 89 Batalion pawlin in rakai ih thlathum sung Thawng in thlak.In hrem ciamco hnuah in suahsalih zungah thubuai kumkhat lai ka nei. Cumi kathubuai a cem veten Mizoram panin ka fehsalih March 20, 1988 ah Pu Tial Khal, Pu Lian No Thang leh Pu Ro Enga pawlin CNF party kha anrakdinih cumi cu ka hungzawm. Asinan ralkap anneithei hrih loih lehhnuah Pu No Than Kap kha ralkap Training nak leh bawmtu Harlingen KNU hmunpi Manaplo lamah an thlah ih cumi a rathlenhnu Dec 20, 1998 ah CNA ralkap sinak thutiam hi kanla suak.\nCT:: CNF sungah lungrualnak a umlo ruangah Falam pengmipawl nan cawl thehih nathin lung ziangvekin khua naruat?Tuini vek dinhmun inteh cutin kanrak tilo, cuti zawngdeuhin rakti sehla, tivekih ruahcan naneimaw?\nKLS :: CNF party a buaiih Falam pawl kancolh ahkhan Falammi ziangmawzat cun 1993 January 7 ahkhan Bangladesh ih kan Head Quarter kansuahsanih, ka thinlungih khawruahnak tumpi a ummi ah CNF kan buainak hrampi bikcu kawl ralkap Politics kando nehlo tin karuatih kan hotu pawllakah kawl ralkap minung anum asi peimaw? tiah kemah le kemah khal kasut aw rero.\nA pawi katimi cu CNF party kuai mihin kan Chin miphun peng tinkim thin lung sungah huatawknak lungruallonak, zumawklonak, doawknak ,iksikawknak le hmuhsualawknak ci hngetzet a tuhdingih lehhnu kannaule tthangthar thinlung thianghlim virgin thianghlinte hin CNF party buainak politics thli rimsia hi an hawplut dingih an thinlung sungah a damtheinawnlomi politics sia natnak an tuarding tihi karak phancia mibik asi. Kanzum vekin tuidin hmunah CNF party thawi pehpar awin kan chin politics cu talsuak theinawnlonak tilipi sungah inhnuklut hicu a pawi kati.\nNathusuhmi pakhat, Tuidinhmunah cuti zawngdeuhin kanrak tilo , cutin rakti sehla timi na neimaw? timi hicu..\nKanei,Asinan himi cu kalo letlo mai ding kanmah Falam lam hotu hrang khalah,cun Unau CNF ttuan laitu pawlhrang khalah, Cun Halkha Upa dang hrangkhal ah ngainuamlo leh thilmawilo thuhla asi theiih curuangah inrak theithiam sak maiaw.\nCT:: CNA ralkap in ralram na umlaiah harsat nakleh beidawngnak na tawngdahmaw?\nKLS :: Hi nathu suhmi khalhi lamzin pahnih in kalolet dingih , Taksa lamihharsat nakleh Thinlung lamih harsat nak aum. Ral thawi kahawk hicu a har rori asiko, kawl ralkap pawlhi raldo an thiamtukih cun kannih hnakin antam sawn ringringih Raldo zirhtu Training Instructor kasi konan kawl ralkap thawi kahawk hicu ka ttihzet ttheu,lo theihlo asithu men asi. Maikhua le ramih rualpi leh fala hmaiih zuri nawnih ralttha kan tiawk ttheuhi cu kawl ralkap in meithal G3, G4 ih Auto ih mi an zit ciamco hicun raltthat a harzet ttheu,Thin lunglamah harsatnak a ummi cu ralkap pawl ramhnuaiah lungrual zetten kan umlaiah hmunpi lamih kan pu le pawl lungrualnakah an raktlasam, KIA pawlhnenih kan umlaiah KIA ralbawi pawltla cun kan din suakdinghi anrak zumlo cia, cucu kathin lungsungtei ka thinharnak leh beidawngnak thuruk rak ummi asi.\nCT:: CNF sungah lungrual lonak a suakmihi hotu ruangah maw peng thinlung neihruangah asi tin na hmu?\nKLS :: CNF party buainak hi mipi vangtlangin kanhmuh theihmi lenglam ih a langnak ahcun hotu buai ruangah tiih ruahtheih asi. A buainak taktak sunglam ihsi a irh puakkuai tertu cu pengthinlung neih ruangah asi tihicu lamzindang zawhpialter theih asilo. Tui sunni tiangah mihrekkhatin CNF buainak cu pengthinlung neih ruangah asilo ti’n ttang rero khal haisehla kanmipi leh tthangthar thinlung sungah a result cu fiangzetin a langih an ttannak karbak a nalzetding. Cumi rualin hotulam dinhmunah kanmai lamkhalin kanmah leh kanmah zohfiang awkding kannei tihi kan pawm thiam a ttul veding!\nCT:: Training na kailai kan miphun hrangih thatho zetin ralram nafeh laileh tui nadin hmun na khaikhin tikah ziang a bang?\nKLS ::Tui ka dinhmunah ramnuam leh ramttha kathlengih keimai bulpak dinhmunah cun ka tthangso konan, kan ram leh miphun hrang ahcun tuahthei mi ka neimal zet.\nCT:: Nunnak tiang thapin kan miphun hrangah na rak ttuanzoih tuini ah ziangvek zawngin ttuan na duh / na tum?\nKLS ::Politics timi hi a tikcu le a can a hmunle a ramih zirih zothiamhi a thupizet. A liamcia canah ralthuam hriamnam kaiin kan ram leh miphun hrangah zalennak kanrak sualih, khanglaiih kan hnattuan kha kan mai thinlung diorama a raksi. Burma ralkap cozah langter nakmen fangkha a raksi. kan chin miphun dinhmunah ralthuam hriamnamthawn zalennak kansualsuakding tihi cu tui din hmunah cun Upa lungfim rawnhmaisa sehla atthat kazum. Hraimman thawi cozah dohi miziang mawzatin an hlawhtling konan kan kiangkap pawl vunzoh sehla KNU in kum 50 lenglo ando KIA khalin kum 50 lai ando anmipi ttanpi nakkahl anhmu. India ramah kan Unau Naga pawlkhalin kum50 lenglo ando, ULFA pawlkhalin cuthotho,Sri lanka ah LTTE pawlkhalin ralthuam hriamnam ttha zet tampi an neiih tuthleng hlawhthling an umlo.\nKan leitlun ram tthangso vivo miah mipi in mahle bulpak thinlungsungah sia le ttha theihnak annnei thluhih ziangtlukin ralthuam hraimnam neittha khal sehla mipi ih support nak kan colo ahcun hlawhtlin nakcu hmunso khukdawmih tidai luantertum vek asi. Tu dinhmunah kan tuahthei micu kan tthangthar pawl fimthiamnak tthansoter, kan mipi vangtlang harhdamnak tuahsak, mipi vangtlang tile rawl khawpkham hmuhnak ding ngaihtuah sak, kan miphun cawisan, kan biaknak tthansopi sinsin leh thildang tthansonak pawlhi kantuah ttulmi asiin kahmu ih ka tum.\nCT:: CNA/CNF ih rakttuanzo pawlhi kan mipiin kanlo ngaisang emem ih kan lo upat fawn tuini ah finkhawmawin kan miphun hrangah pumpe in ttuansal sehla kan Chin ramhrangah ziangtluk thathnemnak a umpei? ttuantlang theih asiko lo maw?\nKLS :: Kan Chin ram leh miphun hrangah Finkhawm awin ttuantlang theihcu asiko. cun kan tthangthar mithiam pawlkhal pumpe awthei an tamko ding. Asinan thil pakhat ruahtthat hmaisa dingttul aum, cumicu ziangvek policy in hna kanttuanding tihi a thupizet, kan hnattuantummi policy kha mipiin anzoh dingih mipiih zumtlak kan sipei maw tihi kan ruah hmaisa ding asi.\nCT:: Surbung tlang thuthang hi nangmai bulpak pekawk nakin maw Na ngan? a ropi\nKLS ::Ka lungawi, Surbung tlang thuthang hi kannu in inbawm ttheu!\nCT:: “O” le “aw” ahcun nabuai lemlo kei cu ti aw..\nKLS :: Hahaha,, rakbuaive ding khalcu asinan, a thasawn leh a diksawn relpi ding katheicuangloih keimai remti danin karak hmangve men asi himaw!\nCT:: Kannih santhar mino sanah chin calai ziangtlukin kan tthangso terpei?\nKLS :: Kan calai tthansoter ding ahcun zuamnak kanneih a ttulih kan mahle kan umnak hmuncioah kan tlintawktein mahle tithei zawnah zuamtlang a ttulih himi ahcun kan mipi leh tthangtharin Pu RunBik ih nunkhi cawntlak in kahmu.\nCT :: CT website na rak leng dah maw? Na ruahnak in seu ve aw, kan lo welcome!\nKLS :: CT Website ka rak zoh ringringih ttongkam mensilo ka thinlung taktakin a ttha ka tituk,kan mipi khalin tthanso nakah anhman vivo ka beisei. Keima hin ruahnak lopek hnakin nan Website ihsin theinak leh hmuhnak kaupi ka neihphahih ka lungawizet.\nCT:: Kan chin mipawl tanrual kanthiam vivo nati maw?\nKLS :: Kan Chin mipawlhi tthangthar mithiam kannei vivoih ttanrualnak kanthiam vivo dingah kabeisei. Politics lamahcun kanmit a de hrihlo, lungrual leh\nttantlang kan thiamnak dingah miphun thinlung kan neih mihi a hrampi ihsi hlawnfai a tulzet.\nCT:: Laitlang nan khua na ngaicanah ziangtin khua raruat? khuatehla samin maw? Tingtang na cuh sawn?\nKLS ::E, khai Cawngnak puansinih khuatehla sam ngongo pawl kasi!\nCT:: Lai pacang dinhmunin kan Lairawl ah ziangmi na ngainabik?\nKLS :: Tuihlan khalah suhnak ka tawng zoih Mizoramah kan MP Dr Za Hlei Thang thawn khualtlawngih Khuangleng khaw pawlin vokthau sumruk an rak thahih cunah insutzo. Lai rawlih ka duhbikmi cu Zaapan buh tharte leh Voksa rilte phiar, aril fangtlawr thithun khakuan ih hangbawl!\nCT:: A heu ! ka cil ka volh rori.\nCT:: Kan mipi hrangah ziangmi thucah naneiduh?\nKLS :: 1 .Pathian ttizah ringring,\n2. Diknak nun neih,\n3. Taimaknak nunneih,\n4. Tikcu can hmandik, hipawlhi kan zuamtlang hram peiuh tiah kacah awduh.\nCT:: Kan thusuh mi insannak parah kan lungawi, kan miphun hrang thathnennak a um hrimhrim ding khal ah ruahsan nak kannei.\nKLS :: Ka lungawi!\nChin Nonawn Calai Pawlkom (New Delhi) Biazai Cabu A Suak Sal\nHlasak Thiam James David Van Hu Luai (Hute) Le CT Kawmawknak


Youtube ih a thil zir mi cu a thih nak ah a cang riangri | Falam Online Media\nYoutube ih a thil zir mi cu a thih nak ah a cang riangri\nAugust 13, 2021 Ni Hnem Sung\t0 Comments\nYoutube video toturial zoh phah in helicopter tuahtu India mino pakhat cu cangsual in a nunnak a liam.\nMaharashtra, Fulsawangi khuami, Sheikh Ismail Sheikh Ibrahim (kum 24) cu Tlawngkai clohsan in a uu hnen ih hnaṭuan a si ih tumtahnak tumzet neitu a si.\nSuahsemnak khua hmin ṭhatter ding hi a tumtah bikmi a si tiah a rual le pawl cun an sim. Beiseinak tumzet thawn “Munna Helicopter” tiih hmin a pe mi, kut thawn tuah cawp Helicopter cu kum 2 sung a buaipi.\nA rualṭha Sachin cun “3 Idiots film ih cangtupa Rancho (Aamir Khan) kha a ngai sang zetih amah vekin zo hman ih ruah ban lomi thil ropi ka tuah ding a ti ṭheu.”\n“Youtube ah zir phah in Helicopter tuah nak ding hrang thil ṭul pawl cu kum 2 sung a hawl khawm. Maruti 800 mawṭaw engine le thir a ser bet mi pawl thawn Helicopter a tuah suak mi a si” a ti.\nHelicopter cu India Independence nipi ah ropi zetin an khua pawl hmai ah a pholang tum ih August 10 zaan ah a rual le pawl hmai ah zam ter sin a tum.\n“A kai lai cu thinphang phah, thatho phah in kan zoh. Engine a ti nung ih a mei lam pangka her cak tuk cu a siat ih tlunlam pangka a khawng ngah. Tlunlam ih Pangka cu a kiak ih, cumi cun a hngawng a at tlek” tiah a hmun ih umvetu a rualṭha pakhat cun a sim.\nArualle pawl in hmun nai bik Siizung ah an tlanpi nan a thi suak tam tuk cu Siizung an thlen hlan ah a nunnak a cem.\n“Ni dang khal ah lukhuh le headphone bun in engine a ti nung sin ṭheu. Kandung baite khalah feet 5 luan tiang a zamter sin. Tlawngkai nihnih zaan ah final test nak a nei. Ziangruangah ti cu ka thei lo nan, khai zaan cu helmet le headphone a bun lo. Cutin, tlun hman a kai so man hlan ah cangsual in a nunnak a liam a si” tiah a rualṭha cun TOI hnen ah a sim.\nIsmail hi phun 8 ihsin tlawng a suak ih a upa workshop ah hnaṭuan a si. Thir tham in cooler, Thir bizu, cabuai tivek tuah phah in Thir hman/tham dan thei zettu a si.\nIsmail thih thu thawn pehpar in thusutding pakhat a um mi cu “Youtube ih thil kan zirsuak mi hi kan mah le kiangkap hrangah a him mi a si maw”?\n← Khuabawi le ho pawl in Nathrik-that-Sii a um lo mi an kap aw ter ciamco cu Phungki pakhat in a rak hro neknek hai\nChin ramkulh Fimzirzung ih Saya/Sayamah lamlam in Covid dokhamsii an dawt sak →


Zumtu le Zuam man Laksawng - Chinland Today Media\nZumtu le Zuam man Laksawng\nJanuary 18, 2009 2:40 pm·1 comment\nBible in zumtu thutthennak hi phunthum in in sim: a liamcia caan (past) ah misual vekin thutthennak; atulaifang (present) ah faa vekin thutthennak le, a ralaidingmi (future) caan ah hnattuantu sal vekih thutthennak ti’n. Jesuh Khrih cu i Runtu le ka Bawipa tiih kan zum le ka pom vete’n sual thutthennak in kan luat. Thihnak ihsin nunnak sungah kan lut zo. Khrih ih kan rin umnak le Khrih hrangih kan pumpeknak parah thutthen kan silai ding. Vancungram cu hnattuan man (reward) a si lo, laksawng (gift) a si. Cuvekin Rundamnak khal hnattuanman a si lo, laksawng a si. Aliamcia caan ahcun Pa Pathian in Khrih ah thu in tthen. Atu laifang ahcun kanmah le kanmah sualsirnak in thutthen awk caan a si. A ralai dingmi ah Khrih le Kawhhran hrangih pumpeek hnattuannak kan neihmi parah thutthen kan si ding. Kan zumnak le kan hnattuannak parah zoh in Pathian in thu in tthen dingih kan hnattuan man laksawng in pe ding.\nBible sungah kan hmuh theimi zuam man laksawng pawl kan zoh tlang hnik pei:\n1. A siat thei lomi sui lukhum (uncorruptible crown)\n“Sikhalsehla, kannih in kan taksa duhnak kan hrem tikah\na vuai thei lomi sui lukhum ngah duh ah a si” (1 Kor. 9:25).\nPaul in leitlun minung pawl hi tthen thum ah a tthen: zum lotu (unbeliever-natural man); zumtu asinan leitlun tisa duhhiarnak ih nehmi: zumtu-tisa mi (carnal man); le zumtu thlarau nun ih tthanglian mi le pitling nun neitu: zumtu-thlarau mi (spiritual man) ti’n. Himi phun thum sungah tuni mi tampi cu zumtu kan si kan ti aw cio ih a hmin men cun Khristian kan si thluh. Amah lawngte mah bulpak thlarau nun ngaingai ah Jesuh Khrih cu i Runtu le ka Bawipa a si tiih zumfektu le Khrih dungthluntu, le thlarau mi taktak cu a mal aw ngaingai. Zumtu le zumlotu hi nitin nunnak ah siseh, hnattuannak ah siseh, thleidan thiam a harzet ding. “Kan dang cuang lo ee” tivek fang kan tamtuk thlang.\nCuruangah, Paul in, “zumtu pawl cu lei tisa duhhiarnak ih nehkhuhmi, si loin an taksa ruangpi a humhim theitu, sualnak sungah pil hlo loin an taksa duhnak a suup aw theitu, le leitlun nunnomnak ah ceen aw lo ih thianghlim teih a um theitu si a ttul ti’n in zirh. Tlan zuamnak ih laksawng ngahtu pawl le Bawlung lek thiam hminthang pawl in an hminthan theinak cu an taksa duhnak an hrem ih an hmuitinmi hlawhtling dingih an taimak suah le an zuamnak ruangah a si. A siat theimi le caan rei daih lomi leitlun hminthannak hrangah cutluk ih an suup awk le an hrem awk thei vekin kannih khal kumkhua daih a siat thei lomi sui lukhum kan co thei venak dingah tisa duhnak hrial in Bible siar, thlacam, khawm le Kawhhran hrang pumpek cangvaihnak sungah taimak suah ih tel zuam cio uhsi! Cuti cun Khrih ih Thutthennak Tokham hmai ah nehnak co in zuam man laksawng ah a siat thei lomi sui lukhum kan khum thei ding.\n2. Lungawinak Sui lukhum (crown of rejoicing)\n“Nanmah hi kan Bawipa Jesuh a rat saal ih nehnak thawn a hmai ih kan din tikah,\nkan ruahsannak, kan lungawinak le kan hmaihngalnak nan si ding.” (1Thes. 2:19)\nPaul in zumtu a faale pawl ih kan lungawinak taktak cu ziang dang thluasuah hnakin mission hnattuannak ih a rah le a par a simi thlarau hlo kaih hi a sizia fiangte’n in sim. Pathian ih umpit lamhruainak thawngin ramkip ah rundamnak thuthangttha a sim zirh. A thusimmi thawngin mi tampi in an sualnak sir in Rundamtu Khrih Jesuh hnenah an ra pan. Thessalonica khua ah a thuthangttha simnak ruangih piangthar pawl tampi an um. Paul in a nunnak le a hnattuan a vun zoh saal tikah Khrih hmaika ih hmuh ding, ken ding, le uar awk ding a neihsun cu thlarau hlo rundammi pawl hi an si. A ruahsannak umsun khal a si. A lungawinak saangbik khal himi lawng a si.\nCuruangah, Jesuh Khrih cu i Runtu le ka Bawipa tiih a zumhngettu zumtu mi piangthar pawl kan nunnak ah thupibik ih kan ret dingmi cu thlarau hlo ruun ding hi a si. Kan thlacamnak, kan tettikhannak, kan thuthangttha simphuannak, kan peeknak, le kan hnattuannak hmuahhmuah hi mission a si ding a thupi. Bulpak nun, innsungsang ihsin Kawhhran le Khristian Pawlkom ih kan hnattuan thupibik khal hi mission a si. Nang le kei tla missionary pawl ruangih rundam kan si bangin midang rundam an si ve theinak dingah nangmah le keimah in thungaithlak ih evangelism & mission hna kan ttuan a ttul. Ni netabik ni ah Khrih hmai ih kan hmaihngalnak ding umsun cu “thlarau hlo kan hruai suah mi” an si ding. Thlarau hlo kaih hnattuan cu lungawinak sui lukhum conak a si.\n3. Dingfelnak sui lukhum (crown of righteousness)\n“Cuih laksawng cu dingnak sui lukhum a si ih keimai’ hrang lawng a si lo; duhdawtnak thawn amah a lang ding a hngaktu hmuahhmuah hrang khalah a si” (1Tim.4:8).\nPaul ih nunnak kan zoh tikah dawt dingzazet le cawn ding ttha tampi a um. Cumi pawl lakah, a ruahsanmi, a hngakhlapmi le a hngah ringringmi hi leitlun lennak le hminthannak si loin Khrih hmin sunlawinak hrang liolio ah a si ringring. Dingfelnak sui lukhum a ruahsan tikah a zumfekmi cu Khrih a ra kir saal tengteng ding timi a si. Cuih ni ih ningzak mualpho ih a um lonak dingah nitin a nunnak ah borhhlawhnak le sualralnak hrial in suup awk theinak le ziangkim dikte in a tuah. Khrih a ra saal ding ruangah mah duhpoh ih nung ding kan si lo, kan Bawipa ih thuthennak hmaika ih kan din tikah midingfel pawl cu sui lukhum in pe ding ti a zum.\nCuruangah Jesuh Khrih vei hnih rat saalnak ding thu hi thupizet in ruat ve uhsi! Vei hnih rat saalnak thu zum duh lo hi leitlun tisa duhnak ah mah duhpoh ih nunnak a si. Paul in Khrih hrangih rin umzet ih a umtu, mission hnattuantu lawng si loin Jesuh Khrih a ra saal ding ti zum in duhdawtnak thawn a hngaktu hmuahhmuah hrangah dingfelnak sui lukhum co ding kan si a ti. Kan san hi san siava taktak a si. Leilung cem netnak ding caan netalam kan thleng taktak ko. Zumtu daithlang ih um ding kan si nawn lo. Raalring te’n um thiam kan ttulzet. Zuam man laksawng ngah dingin rin umnak thawn hngak uhsi!\n4. Sunlawinak sui lukhum (crown of glory)\n“Nanmah ih kilkhawi dingih retmi tuurual kha a uk in uk tum hlah uh; an zohtthim dingin nung sawn uh. Cule Tuukhal bawibik Khrih a lang tikah a tleunak a dal thei lomi bawi lukhuh sunglawi nan ngah ding” (1Pet.5:3-4) .\nTirhthlah Peter in khuahra vantang ih a tthekdarh awmi zumtu pawlkom kawhhran zate hnenah thazaang a pekmi le ahleice in hruaitu pawl hnenih thucah a neihmi cu “Tuukhal ttha si ding” hi a si. Phundang in kan sim asile hruaitu ttha si ding hi a si. Kawhhran le Fellowship tampi ah pastor an um ih a hrekkhat ahcun full time minister nei lo tla a um. Zumtu mibur um khawmnak kip ih hruaitu cu tuukhal dinhmun ttuanvo neitu kan si thluh. Thuneitu ttuanvo nei upa pawl hi kan thupi ngaingai. Hruaimi pawl parah duhdawt zaangfahnak le zawnruahnak nei pumpah loin mai’ zawn lawng ruat in thunei duhtuk in mipi hi a uk ih uk tum khal a tam aw vingvo hmang. Pathian Thu cun mipi kha a uk ih uk tumtu si loin an zohtthim ding sawn ih um ding in fial.\nCuruangah, tuni hruaitu ttuanvo nei upa zate’n, Khrih le Kawhhran hrangah, mipi hrangah rinsantlak hruaitu, riantu ttha kan si cio ding a thupituk. Ziangahtile kan dinhmun hi a thupi ngaingai. Kawhhran le Fellowship tthanso tertu maw asilole ttumsuk tertu so kan si ding? Thuneih duhtuk, mi uk duhtuk si loin zumnak ah siseh, thlacam ah siseh, nitin nunzia thianhlimnak le tangdornak ah siseh mipi ih zohtthim tlak le cawn tlak keneh neitu si a ttul taktak. Culawng ah “sunlawinak lukhum” cotu kan si thei ding.\n5. Nunnak sui lukhum (crown of life)\n“Hniksak harsatnak a tuar ih hngette ih a ding theitu cu mi thluasuak an si.\nZiangahtile cubangtuk hniksaknak a neh thei ruangah Pathian in amah a duhdawtu pawl hrangih a tiam ciami nunnak sui lukhum an ngah ding” (Jeim 1:12)\nJeim in, Zumtu nun cu a nuammi, pangpar ih phahmi lamzin a si lo; hniksak harsatnak ih a khat hling le so phahmi lamzin a sizia in sim. Sihmansehla, zumtu diktak cu kan Bawipa Jesuh Khrih ih a zawhmi thinglamtah lamzin thlun ding hrim2 kan si. Nitin kan nunnak ah siseh, Khrih hrangih tettikhannak ah siseh, Pathian ram kauhnak dingih mission hnattuannak ah siseh, dokalhtu, ngiartu le dawnkhamtu a um ringring ding. Hniksaknak le sualforhnak a phunphun a ra thleng ding. Thinharnak, beidongnak le buainak phunzakip in a lo tlunhnawh ding. Cuvek caan khal ah zumtu cun tlu le sawntu si loin hngetkhohzet ih ding theitu si a ttul. Paul in Efesa kawhhran tha a pek bangin Pathian raalthuam famkim hruh tahrat in fekte ih din thei zuam a ttul. Culawngah zuam man laksawng co tlak kan si thei ding.\nCuruangah zumtu nu le pa u le nau pawl, nitin na nunnak ah kan raal Satan ih bumnak le thlemnak hi theithiam dingin thlaraulam fimnak nei cio uhsi! Nitin thlacam le Bible siar in Pathian pawlkom ringring uhsi! Kan hnenah ziangbangtuk tukforhnak hman thleng hmansehla, Thlarau Thianghlim bomnak in kan neh thei ding. Nunnak liam ngam tiang, thih thleng rin-umnak thawn Khrih a riantu lawngin “nunnak sui lukhum” an co ding.\nZum lotu, piangthar lo na si le atu hi rundamnak ni le caan a si. Na sual sirin, na lung thlengh in Jesuh Khrih hnen ra pan thlang aw, a caan na tlai pang ding. Zumtu ka si ti na cingin thlaraulam tthanlen pitlin tum lo, leitlun tisa duhnak ih ciahnehmi na si pang le atu ihsin thlarau thazaang thar laak in thlacamnak, Bible siarnak le cangvaihnak nei in pumpe thlang aw. Cuti cun, tisa duhhiarnak suup theitu na si dingih a siat thei lomi sui lukhum na co ding; mission hnattuantu na si dingih lungawinak sui lukhum na co ding; Bawipa ih rat saalnak ding hngakhlaptu mi rin-um na si dingih dingfelnak sui lukhum na co ding; hruaitu le hotu dinhmun ih ttuanvo neitu na si ahcun zohtthim tlak ih pumpetu na si dingih sunlawinak sui lukhum na co ding; ih tukforhnak na ton tikah thih thleng ih rin-um na si ahcun nunnak sui lukhum na co ding.\nZumtu hmuahhmuah zuamman laksawng cotu kan si thei fingfingnak dingah\nPathian in thluasuah in pe cio hramseh!\non January 18, 2009 at 9:03 pm\nNa sermon a tha .\nThazang ka ngah nasa.


Chin Ramkulh Chief Minister Thu Ah Mipi Lung Vaivuan - Chinland Today Media\nFebruary 7, 2016 3:55 pm·0 comments\nMP Zo Bawi, MP Lian Luai, MP Dr. Hmuh Thang\nKan rampi Myanmar hruaitu ding hrangih MP hmin pawl cu lalnak cotu NLD party in a tarsuak vivo thlang. Chin ramkulh hrang ih Chief Minister ding thu ah mipi pawl ih ruahdan le ruahsannak pawl a tham zet.\nTui ni tiang Chin ramkulh CM ding hi zo a si ding ti fiang ngaiin theih a si hrihlo. Hakha thuthang The Chinland Post ih a tarlangnak ahcun Chin Ramkulh Chief Minister ding ah Dr. Hmuh Thang an hril tiah titi lengvak a um tiah a tarlang. Dr. Hmuh Thang cu USDP party ihsin Chin ramkulh MP ih zuamtu a si.\nHi tiih USDP party lak mi minung hril ding vek ih thuhla um mi ah mipi pawl khawruah a ti danglam zet ding tiah zumnak a um. Asinan NLD hotu Aung San Suu Kyi in zo a ruat ding tihi theih a si ngaingai hrihlo.\nThuhla um dan mipi titi le thlirlawknak ahcun NLD ihsin zuamtu MP Pu Zo Bawi lole MP Pu Lian Luai ih tuan ding hi zum a um. Mipi pawl ih an zumnak san khal NLD kaihhruainak ih tuah mi ramkulh le pengthen hruaitu ding pawl thuzirhnak ah Chin ramkulh aiawh ih a fehtu an si ruangah a si. Chin ramkulh aiawh in NLD party ihsin mi pathum Hakha MP Pu Zo Bawi, Mindat MP Pu Aung Tan le Falam MP Pu Lian Luai pawl an si.\nAsinan Hakha MP Pu Zo Bawi cu Chin ramkulh ihsi hluattaw hotu ah le Mindat MP Pu Aung Tan cu hotu sang an ruat ih nemhngetnak an hngak. Hi tiih NLD party ihsin mi pathum lakih pahnih ih canvo an neih zoh ruangah Falam MP Pu Lian Luai cu Chin ramkulh CM si dingin mipi ruahsannak ah tum zet in a umnak a si.\nKan ram Myanmar rorel inn pi a kaih hruai awknak daan ahcun Ramthen pawl ih Chief Minister pawl hi president in a mai duhmi pawl hnen ah a pek mi a si. Suu Kyi le rampi president tuan theilo dingin daan hrampi in a kham ih zo a tuan ding ti ruah har zazet a si hrih.#


Min Aung Hlaing In Ralkap Pawl Hnenah, “Tlaitluang Zetin Um Uh, Sumpai Khal Tenren Uh Law” Tin Forhfialnak A Nei – Meifar\nMin Aung Hlaing In Ralkap Pawl Hnenah, “Tlaitluang Zetin Um Uh, Sumpai Khal Tenren Uh Law” Tin Forhfialnak A Nei\nSeptember 14 sun ah Min Aung Hlaing cu Pyin Oo Lwin ah ava feh ih ralbawi pawl hmaiah forhfialnak anei. September 7 ah NUG cozah in rampum huap raldo ding thu a phuang, cumi hnuah Min Aung Hlaing cu aveikhatnak Pyin Oo Lwin ah ava feh. Pengtin ralkap pawl hotu, sibawi pawl hotu, saya/sayama pawl hotu pawl hmaiah thusimnak anei.\nMin Aung Hlaing in, “Rampi kan kaihruai theinak dingah nan mai ṭuanvo ciar hlensuak uh, ralkap pawl khal Tatmadaw ih daan le dun thlun uhla ralkap daan le dun vekin mipi pawl kaihruai uh. Training kai pawl khal ṭhaten kai uhla ralram ah hlawhtling zetin nan hmang suak thei ding.\nRalkap daan le dun nan thlun lo asilen ralram ah thungrulnak nasa zet nan tong thei, Nan harhdamnak khal kilkhawi ṭha uh, ralkap daan le dun nan thlun ih training ṭhaten nan kai asilen ralram ah nan hlawhtling ding.\nRalkap pawl, nan thinlung thianghlim in tlaitluang zetin um uh. Nan sumpai laklutmi ih zir in hmangsuak dan khal thiam uh. Tenren zetin um uh. Rampi thuneihnak cu ralkap in reilote sung kan la lawk, democracy diktak le ram thangso a si theinak dingah Tatmadaw in kan zuam rero lai.\nKumkhua a daimi ram a si theinak dingah kan zuam rero lai, 2008 kum ih daanhrampi vekin a dikmi rampi hrilawknak kan nei cing ding” tin forhfialnak anei. Myanmar ralkap pawl ih ṭongkam cu thli lakih voih vek a si, a takram ahcun a linglet zawngin an cangvai ṭheu.\nRalkap Pawl Ih Sualdan Cu: An Thatmi Pawl Ih Serh An Tansak\nNa Pasal Hrangah Hnipuan Itum Hruk Sak Ṭheu Aw (Be Sexy), Vahsuah Caan Lawng Ah Ceiaw Hlah


Mopuai Ah Monu Le Mopa Cu Mokor Ruangah An Kai – Meifar\nMopuai Ah Monu Le Mopa Cu Mokor Ruangah An Kai\nMopuai ah monu le mopa cu mokor ruangah tualsung palik pawlin an va kai ih sakhan ah an hruai, a san cu mokor hi mopa in a nupi hlun ta arak ruk mi a si. Adam le Mary hi kum tawkfang sung cu an neiaw, kutsihnak hlunglai zet nei in an neiaw ih hmun dangdang ah hna an ṭuan.\nCumi hnuah Adam in fala dang arak kop thup ṭheu ruangah an ṭhenaw, Mary in a thilri bungrua pawl a la ih a nulepa kiangah ava um. Asinan, an neihawknak ih mokor le a nulepa ih kenmi rothilri, sui le ngun pawl cu a hmu nawn lo.\nA hawl rero nan a hmu thei lo ih Adam hnenah a sut, Adam khalin aumnak a thei lo thu arak sim thei. Cutin an ṭhenawk hnuah Adam in a fala cu a nei hngal, mopuai an tuah ih monu in zianghman thei loin Adam ih rukmi mokor le sui le ngun pawl a hmang.\nMopuai ih telve Mary ih rualnu in monu cu a zuk ih Mary hnenah a kuat, “A kor hruhmi hi na korhlo mi thawn an bangaw tuk, a sui le ngun pawl khal na ta vek ciahciah” tin ca kuat. Mary in a letsawng lo, cumi hnu reilote ah an mopuainak hmun ah palik le Mary cu an va thleng hngal ih palik pawlin thilumdan cu an sutfiah hnuah monu cu a kor phelh dingin an fial nan a duh lo ruangah palik sakhan ah an hruai.\nMokor le sui le ngun pawl cu Mary hnenah an pesal thluh ih Adam le a nupi thar in sumpai an kuan hnuah palik sakhan ihsin an suak ve, an nupa cu ziangtin an um vivo ti theih a si nawn lo,\nAung La Nsang Ih Hnipuan An Lilam Ih $45,000 An Ngah, Raltlan Pawl Hnenah An Hlu Ding\nPastor Fapa In A Fala A That, Nau A Pai Ti A Sim Veten >>>


Georgia Ralkap Pawl Hel - Chinland Today Media\nMay 6, 2009 1:48 am·0 comments\nMizan ihsin Georgia ram khawpi Tbilisi kiang Mukhrovani Base ih ralkap Batallion khat Tank kilkhawi tu pawlcu Cozah thupek thlun duhlo in an hel tiah Georgia Cozah thupuangtu cun a sim. Hi ralkap Hel pawl dodai dingin Georgia Cozah cun Ralkap tampi leh Tank Motor leh Ralthuam tampi thawn a thlah ciih. Georgia Cozah cun hi ralkap hel pawlcu Russia cozah thawn biak ruk awknak leh peh tlaih awknak thup an neiih President Mikhail Saakashvili thah tum in timtuah aw mipawl an si tiah an sim.\nRussia Cozah cun hithu cu a pha nasa ih Georgia ih puhnak cu thuphan thu puh awknak leh zuar thlai awknak ngai thlak tlaklo thu a si ati. Georgia ram ah hin NATO ralkap pawlin Raldo Training an tuah lai rero ih Russia President Dmitry Medvedev cun ram buai Georgia ih NATO ralkap pawlin raldo an zir rero cu a sawisel zetih. Russia ram leh Georgia karlak politics cawkbuai tu an si a ti. Georgia leh Russia ram karlak boruak hi a se zet ringring ih nikum August thla ih Georgia ih si ram hrantei la pengaw South Assetia thuhla ah Russia ralkap pawlin Georgia ram cu ralkap tamzet leh raldo nak Tank leh Vanzam thawn a sim ciamco zo ih an buainak hi a reh thei ngaingai hrihlo asi.\nHi Georgia ralkap batallion khat hel pawlhi mizan ihsin Cozah thupek an awi duh nawnlo ih an ralthuam thawn Cozah hruaitu Upa pawl do an tum asi tiah Georgia Defence Minister, David Sikharulidze cun a sim.


Tikvah in the Bible | Nave's Concordance\nTikvah in the Bible\n1. Also called TIKVATH, father of Shallum\n⇒See also McClintock and Strong Cyclopedia for Tikvah.\n2. Father of Jahaziah


Raltlan Camp Ih Um Chin Nu Pawngsual A Tong – Meifar\nRaltlan Camp Ih Um Chin Nu Pawngsual A Tong\nMay 21, 2021 admin Myanmar 0\nRamkhine ramkulh, Bithidaung No.1 vengsung, Gandarri raltlan camp ih um Chin/Khumi nu pakhat cu May 20 sunah pawngsual a tong. A nu thawn lo hna an ṭuannak ah vaipa (Rakhine ramsung ih um Rohingya miphun si men thei) in arak pawngsual.\nA nu in “Ka fanu thawn lo hnaṭuan dingin kan feh ih ni a sa tuk ruangah ka fanu in kan cawl lawk kei a ti. Ka fanu cu lo taw lam ih thinkung hnuaiah ava cawl hahdam. Cumi hnu reilote ah a authawm ka thei ih ka va zoh cu vaipa pakhat a kiang ihsin a tlan lai ka hmu” a ti.\nA fanu cu kum 27 mi a si ih a nu cu kum 65 mi a si tin raltlan camp ih um phungki pa in a rel. Taungpasa sakhan ah an va report ih siizung lamah zohdik a ṭul an rak ti ruangah a nulapa le palik in Buthidaung siizung ah an fehpi.\nRaltlan umnak hmun ih um ve U Maung in “Kan umnak raltlan camp ih um pawl cu bawmtu mumal khal kan nei lo. Cozah le pawlkom ṭhenkhat in in bawm.\nKan dungah upa pakhat ara ih alu le thil tuktak in pekmi lawng kan nei. Bawmtu mumal kan neih lo ruangah lenglam ah hna kan ṭuan ṭheu, lo tla kan tuah ih hna kan ṭuan ṭheu” a ti. Gandarri raltlan camp ah innsang 206 le minung 1200 hrawng an um.\nMindat Ah Sinfen Hnipuan Ava La Ih An Rak Kap That\nA Pu Ruang An Phum Ih An Tlunglam Ah Motor In An Rak Pah Ih An Kai


Tlaan ih Relh - Chinland Today Media\nNovember 17, 2012 12:21 am·0 comments\nBible Siar Ding: Mipum. 35:9-28\nCutawk ah a rol pei ih a thahmi sungkhat pawl in phuhlam an duh khal le a him ding. – Mipum. 35:12\nNangmai’ bulpak sualnak ruangah hmundang ih tlan hlo duhnak thinlung na nei dah maw? Ziangtluk lamhlapi le lamnaite ih kan tlan a si hmanah kan sualnak cun in thlun ringring a si. Kan tlaan (run) suak thei ko nain kan relh (hide) thei hrimhrim lo a si.\nKhuahlanlai Israel miphun sungah, Pathian in mi a thattu cu amah thah ve a si ding, timi daan thu a pek hngai. Thah a tuartu ih sungkhat pawl in mithattu pa kha an lehrul thei lonak dingah Pathian in beunak ding khua pawl (cities of refuge) a neihter. Tumtah hrim ih mithat a si lotu cun a naibikmi cuih relhnak dingih hminsinmi khua pakhatkhat sungah va tlan tahrat in a rol thei. Mithi sungkhat pawl in phuba an hlam tum a si khal le tikcu caan ziangmawzat cu an hngah tengteng a ttul.\nKan Pathian cu zumtu pawl ih kan beunak Pathian (God of refuge) a si ih kan hrangah kan sualnak ihsin himzet ih kan relh theinak dingah beunak hmun in tuah saktu a si. Kan retheihnak caan a sau, kan mawhpalhnak khal hnganlang in a um, asinain, kan beunak Pathian cun kan sualnak ruangih kan tuar dingmi sual man thihnak leiba cu in kuansak thluh zo a si.\nKannih zumtu pawl cun mawh in phurhtu sual ihsin himdam teih kan um theinak dingah Amah sungah kan tlaan (run) in kan relh (hide) thei a si.\nBawipa Pathian, sualnak ihsin tlansuak theinak le relhnak hmun in tuahsakmi parah lungawithu ka lo sim. Ka himnak dingih Na pekmi man hmang sualtu si lo dingin in bawm aw.\nKa sualnak ihsin tlansuak dingin ziangti’n so ka zuam awk?\n“Tuni ah Jesuh in ka beunak dingah ziangmi so in tuahsak?


Zaangfahnak, Lainatnak le Daihnak - Chinland Today Media\nJuly 20, 2010 1:10 am·0 comments\n2 Timote 1:1-10\nMaw ka nunnak Bawipa cu thangtthat aw. … A thuukmi thlan ihsin i suah ih, a hmunmi duhdawtnak le lainatnak thawn i thluasuah. – Saam 103:1, 4\nZaangfahnak le daihnak timi ttongfang hi Paul ih nganmi Thukam Thar sungih kawhhran pawl hnen cibaibuknak cakuat pawl sungah kan hmu thei. Timote le Titus hnenih a cakuatmi pawl sungah lainatnak timi ttongfang tla a telh: Pathian kan Pa le Khrih Jesuh kan Bawipa in lainaknak, zaangfahnak le daihnak thawn lo umpi hram seh a ti (1Tim.1:2).\nZaangfahnak: Co ding tlak lo misual in coter. “Pathian in nunnak thaw le thil dang hmuahhmuah tla in pek” (Tirh. 17:25). Atu ih thaw kan thawt dingmi khal Amah ih in pekmi laksawng a si. Harsatnak kan ton caan khal ah tuar theinak thazaang in pek.\nLainatnak: Kan co dingmi lairelnak cu Pathian kut sungah a um. “Bawipa ih zaangfahnak cu cem ni a nei lo” (Ttah Hla 3:22), lamzin kan pial hman ah Pathian in a hnenih kir saal dingah in bawm.\nDaihnak: Pathian in A minung pawl hnenah thlangam daihnak laksawng a pek. Jesuh in, “Nan hnenah thlangamnak ka lo taanta. Keimah ih thlangamnak ka lo pek a si. Leilung mi ih pek vekin ka lo pe a si lo,” a ti (J0hn 14:27). A siabik caan kan thlen hmanah kan sunglam nunram ah thlangam daihnak kan nei. Kan nun sung hmuahhmuah Pathian in lainatnak, zaangfahnak le thlangam daihnak in pek ding ti thei in Amah ih hrangah kan nun a ttul. – Albert Lee\nPhurhrit a tam tikah a lainatnak a tam sin,\nTtuan ding a tam tikah thazaang cahnak in pek;\nTuarnak a tam tikah A zaangfahnak a tam sin,\nHniksaknak a tam tikah hnangam daihnak in pek. – Flint\nPathian zaangfahnak cu tah theih a si lo,\nA duhdawt lainatnak tla cem ti a nei lo,\nAmai’ thlangam daihnak khal kaa ih sim theih a si lo.


Thilmak Danglam Zet Lungto Nung - Chinland Today Media\nThilmak Danglam Zet Lungto Nung\nJune 15, 2014 2:08 pm·1 comment\nKa rualpi pakhat hnenin Khampat kiangah lungto nung a um ti in in sim tikah ka lung a lut zet. Lehlamah cuvek thil cu a um ngai ngai pei maw ti in ka ruat. Thil um dan thei fiang dingin Khampat lam pan cun rualpi pakhat thawn kan pawk. A umnak hi Khampat vengṭhen Nan Sanpiah a si ih a umnak hawlin can tawkfang nawn cu kan rei. A umnak cu kan va hmu ngah ih a neitupa rori cu cui lungto um dan thuhla ka sutih a hnuailam vekin in sim. “Rethei zet innsang kan si vekin Tamu lamah thing at dingin kan feh ṭheu.\nTumkhat kan feh cu zan ka mangah fala pakhat ka hmu ih cui fala cun in rak uar zet hi a si. Amah cu mi neinung ngai ngai a si nan a hmel a se deuhih neih ding ngai ngai cun ka rak duh ciah lo. Zan ittlang dingin in sawn nan ka rak el. Cutin a thaizing ka ṭhangih ka rualpa thawn thawhhlam ei thluhin kan feh. Lamzinah hi lungto ka hmu. Then thum ṭhenhnih tluk cu leilung sungah a pilih malte lawng a lang. Cutin ka lai ih kan sar. Ka thei cuang lo nan danglam zetih ka hmuh ruangah ka ret ṭha. Zarhkhat sung cu ka ret men.\nThing ah kan ṭhehin khua ahcun kan tlungih ka thil sar mi mi in an theih tikah an ra zoh. Kan vengah Shan mi pakhat a umih cu mi in thil a thei an ti ruangah ka va pan. Lungto cu tidai tel lo ih ka ter thu ka sim tikah zamrang zetih tidai ih ret dingin in simih cutin bel sungah tidai thawn kan vun ret cu a rak nunglai a si. A nung ti theih theinak cu ti phul tete a ti suak hi a si.\nCun fangfai fang 22 ka ret sinih a thai zingah fang 17 lawng a tang. Cutin rawl a ei thei a si hi ti in nitin rawl kan pe ring ring. Ni hnih veikhat tidai thleng a ṭul. A ek thawh mi si ding ti ih kan ruahmi man in tidai a ti bal ruangah thlengih amah khal khawlhfai a ṭul. Rawl a ei ih ek a thawh kan ti nan a rawl ei lai le ek a thawh lai cu hmuh ding a um lo. Tu hi ka neihnak thla li nga lai a kim zo a si” ti in Meifar ah a sim. Hi thuhla ah a theifiang duh le mah rori ih hmu duh kan um a sile Khampat thlen zawng, Nan Sanpiah vengih Pa Phun Suak hnenah va zoh a theih ring ring a si.\non June 18, 2014 at 9:33 pm\nA ha nasa, rawl tla hiha in pe uh la a ha ding, awl te thiam pei mw. Aman a ha vio ding, Manga.